
  Jannek, akinek szépsége és intelligenciája továbbra is elvarázsol.


  Az életem akkor kezdődött, amikor megismerkedtünk.


  BRIAN HERBERT


  Rebeccának, aki továbbra is velem együtt fedezi fel az egzotikus és izgalmas új helyszíneket és ötleteket. Még számtalan új univerzum vár arra, hogy közösen elképzeljük.


  KEVIN J. ANDERSON


  KÖSZÖNETNYILVÁNÍTÁS


  Mint minden könyvünk esetében, most is óriási köszönettel tartozunk feleségeinknek, Janet Herbertnek és Rebecca Moesta Andersonnak, szeretetükért és kreatív támogatásukért. Hálánkat szeretnénk kifejezni továbbá Tom Dohertynek a Tor Books kiadónál, szerkesztőinknek, Pat LoBruttónak (Tor) és Maxine Hitchcocknak (Simon & Schuster UK), valamint ügynökünknek, John Silbersacknek (Trident Media Group). Rajtuk kívül Kim Herbert és Byron Merritt is fáradhatatlanul dolgoztak a Dűne-regények népszerűsítésén különböző promóciós tevékenységekkel, találkozókon való szerepléssel és a honlapon végzett munkával. Kevin szeretne továbbá köszönetet mondani Mary Thomsonnak a sokórányi átírásért, valamint Diane Jones és Louis Moesta tesztolvasóknak.


  Ha bármilyen formában elfogadjuk a fejlett technológiát, hamarosan kifogásokat és indokokat fogunk keresni annak használatára. Rengeteg módja van annak, hogy rossz útra térjünk, és lebucskázzunk a csúszós lejtőn, egyre lejjebb és lejjebb kerülve. Hűséges butleristák, nekünk mindig ébernek és erősnek kell maradnunk! A Császári Ortodoxia Bizottsága nem megy elég messzire. Ha hagyjuk, hogy a gépek akár a legegyszerűbb házimunkákat is helyettünk végezzék, hamarosan ismét az urainkká válnak.


  Felhívom az Impérium összes világán élő hűséges követőimet, hogy követeljék meg a bolygóik vezetőjétől, hogy írja alá a technológiaellenes nyilatkozatomat. Ha ezt valaki megtagadja, a butleristáim – és Isten – tudni fogják. Senki sem rejtőzhet el.

  MANFORD TORONDO, polgári rendelet


  Micsoda ostobaság! Nem tudom eldönteni, hogy nevessek-e a butleristák őrültségén, vagy sirassam-e el a fajunk jövőjét. Mit fognak még követelni ezek a fanatikusok? Az orvosi technológia teljes eltörlését? Betiltanák a tüzet, és a kerék használatát is túl veszélyesnek nyilvánítanák? Mindannyian arra kényszerülünk majd, hogy az erdőkben és a mezőkön húzzuk meg magunkat?


  Elég volt! A Venport Holding így rendelkezik: egyetlen VenHold teher- vagy utasszállító hajó sem folytathat kereskedelmet olyan bolygóval, amely aláírta Manford Torondo technológiaellenes nyilatkozatát. Nem szállítunk árukat vagy utasokat, nem továbbítunk üzeneteket, és nem folytatunk kereskedelmet olyan világgal, amely osztja az ő veszélyes, barbár filozófiáját.


  Válasszatok: inkább a civilizáció fényében sütkéreztek, vagy a primitív kétségbeesés árnyékában reszkettek? A döntés rajtatok áll.

  JOSEF VENPORT DIRECTEUR, hivatalos üzleti közlemény


  Valahányszor megoldok egy válságot, egy másik bukkan fel, mint valami mérgező dudva. Mit tegyek, Roderick? Minden irányból gondok zúdulnak rám!


  Bezárattam a rossaki Nővérek iskoláját, mert gyanúba keveredtek, hogy tiltott számítógépeket birtokolnak – bár ezt soha nem tudtam bebizonyítani, és sült bolondnak állítottak be. Majd azok után, ami drága húgunkkal, Annával történt közöttük… Micsoda szégyen! Vajon valaha is ugyanolyan lesz, mint egykor?


  Amikor a Suk-orvosok árulására fény derült, őket is majdnem szétzúztam. Annak ellenére, hogy állítólag birodalmi kondicionáláson estek át, és most kényszerítem őket, hogy szigorú felügyelet alatt dolgozzanak, továbbra sem bízom bennük. Ám számos egészségügyi problémám miatt nincs más választásom, mint hagyni, hogy ők gondoskodjanak rólam.


  Manford Torondo nyomást gyakorol rám, hogy fogadjam el butlerista badarságait, és teljesítsem minden szeszélyét, míg Josef Venport éppen az ellenkezőjét követeli. Mindketten eszelősök, de ha fittyet hányok Manford Torondóra, zabolátlan és pusztító tömegeket képes mozgósítani. Ha pedig nem engedek Venportnak, ő az egész gazdaságunkat ejti túszul.


  Úgy érzem magam, mintha két, egymással ellentétes irányba húzó salusai bika közé láncoltak volna! Én vagyok a harmadik Corrino, aki a gondolkodó gépek legyőzése óta a császári trónon ül – miért olyan nehéz rávenni a saját polgáraimat, hogy hallgassanak rám? Segíts eldönteni, mit tegyek, drága öcsém! Mint mindig, a te tanácsodat tartom a legértékesebbnek.

  A CORRINO-CSALÁD MAGÁNLEVELEZÉSE,
Salvador Császár Roderick hercegnek

  Mit érnek az eredményeink, ha nem maradnak fenn a halálunk után?

  GILBERTUS ALBANS IGAZGATÓ, a Mentát Iskola archívuma


  A nagyszerű Mentát Iskola az ő műve volt – a hét évtizeddel ezelőtti koncepciótól kezdve a Lampadas távoli mocsárvidékén található helyszín kiválasztásán át egészen a sok végzős diákig, akiket az évek során kiképzett. Gilbertus Albans csendes hatékonysággal és elszántsággal változtatta meg, hogy az emberi civilizáció milyen irányba tart.


  És nem fogja hagyni, hogy Salvador Corrino Császár vagy a technológiaellenes fanatikus butleristák ezt elvegyék tőle.


  Mesterségesen meghosszabbított, közel két évszázados léte során Gilbertus megtanulta, hogyan kell életben maradni. Felismerte, hogy az ellentmondásos és karizmatikus személyiségek általában nem élnek sokáig, ezért roppant óvatosan játszotta nyilvános szerepét – csendben maradt, kerülte a feltűnést, sőt, olyan visszataszító szövetségekbe is belement, melyek előrejelzései szerint segítették a Mentát Iskoláját általános céljainak megvalósításában.


  A Mentátok: olyan emberek, akiknek elméje olyan mértékben rendezett, hogy számítógépekként képesek működni egy olyan reakciós társadalomban, amely undorral tekintett a gondolkodó gépek legcsekélyebb jelére is. Még a saját tanítványai sem tudták, hogy Gilbertus titokban merített mentora, a hírhedt Erasmus robot egyedülálló háttérismereteiből, bölcsességéből és tapasztalataiból. Attól tartott, hogy még a leghűségesebb diákjai is elfordulnának tőle emiatt. Mindazonáltal, évekig tartó, következetesen megbízható teljesítményüknek köszönhetően végzett Mentátjai nélkülözhetetlenekké váltak az Impérium nemesi házaiban.


  Ilyen veszélyes időkben azonban bármilyen kérdés vagy a puszta gyanú is tönkretehette az iskolát. Tudta, mi történt a rossaki Nővérekkel. Ha a legkisebb hibát is elköveti, és fény derül a valódi kilétére…


  Az akadémia főépületében lévő irodájában ránézett a kronométerre. A Császár öccse, Roderick Corrino, hamarosan megérkezik egy engedélyezett katonai szállítóhajón, hogy meggyőződjön róla, húga biztonságban van-e a Mentát Iskola gondjaira bízva. Nem sokkal ezelőtt Gilbertus megígérte a Corrinóknak, hogy szigorú tanítási módszereivel segíteni fog a mentálisan sérült lány állapotán, aki talán még eredeti képességeit is visszanyerheti. Az emberi elme azonban trükkös dolog, és a fiatal nő agyában a rossaki méreg okozta károsodást nem lehetett mérni, és semmilyen módon nem lehetett gyógyítani. Gilbertus remélte, hogy Roderick Corrino megérti ezt.


  Mielőtt kilépett volna az irodájából, felvette jellegzetes karminvörös igazgatói talárját. Korábban elvégezte a napi sminkelést – szürke porral vonta be a haját, öregítette a bőrét –, hogy elrejtse fiatalos megjelenését. Most viszont már sietett, tudván, hogy a császári katonai szállítóhajó pontosan érkezik. Gondoskodnia kellett arról, hogy Anna készen álljon, és jó benyomást tegyen a bátyjára.


  Gilbertus kilépett az akadémia épületéből, és a kezével leárnyékolta a szemét. A napfényes levegő páratartalma magas volt; mintha minden lebegő vízcsepp nagyítóként függött volna a szeme előtt. Fajárdák kötötték össze a zavaros mocsári tó szélén lebegő iskolaépületeket. Eredetileg az iskola messzebb horgonyzott a vízen, de az agresszív vízilényekkel kapcsolatos gondok után az egész komplexumot védettebb helyre, a parthoz költöztették.


  Most az iskola az eredeti és az új, elegánsabb, kupolákkal és emelt kilátóteraszokkal rendelkező épületek keverékéből állt. A különböző szinteken elhelyezkedő hidak összekapcsolták a háló- és tantermeket, a laboratóriumokat, a meditációs épületeket és a könyvtárakat. Magas védőfalak vették körül az egész helyet, amit rejtett pajzsháló, kifinomult víz alatti elektronika és őrtornyok egészítettek ki.


  Bár Lampadas egyes részei idilliek és kellemesek voltak, ez a tó és a környező mocsarak a bolygó legveszélyesebb zónáját jelentették, tele veszélyekkel és ragadozókkal. Miközben az igazgató az obszervatórium felé sietett, a mocsár bugyborgott, és zümmögő, csípős legyek kavarogtak a víz körül. Ez nem az a békés környezet volt, ahol a diákok órákon át tartó, zavartalan meditációval fejleszthették volna szellemi képességeiket. Gilbertus konkrét céllal választotta ezt a barátságtalan vidéket. Úgy vélte, hogy a veszély és az elszigeteltség segít majd kiemelkedő jelöltjeinek az összpontosításban.


  Annak dacára, hogy az iskola védelmet nyújtott a természet fenyegetései ellen, Gilbertust valójában jobban aggasztotta, hogy mit tehetnek az egyre kiszámíthatatlanabb butleristák. Egy fejlett haderő könnyedén elpusztíthatta volna az iskolát a légkörből vagy az űrből indított bombázással, de a technológiaellenes fanatikusok nem használnának csúcstechnológiás fegyvereket – ennek ellenére túlerejük hatalmas pusztítást okozna, amint azt már több világon is bebizonyították az Impériumban bekövetkező tömeges lázadások során. Gilbertusnak pengeélen kellett táncolnia.


  Elvileg a butleristák üdvözölték a Mentát-képzés alapelvét – amely szerint az emberek mindent meg tudnak tenni, amit a gondolkodó gépek, sőt még többet is. Vezetőjük, a láb nélküli Manford Torondo gyakran használt Mentát-számításokat vagy -stratégiákat céljai eléréséhez, ám gyanakodva tekintett a diákok élénk vitái során zajló nyílt eszmecserékre. Korábban, az egyik szemeszter során Gilbertus nagy veszélybe sodorta az iskolát, amikor egy hipotetikus intellektuális vitában felvetette, hogy a gondolkodó gépek talán nem is olyan rettenetesek, mint amilyennek a butleri propaganda beállítja őket. Az iskola, és maga Gilbertus is, alig élte túl az erre adott reakciót. Megtanulta a leckét. Azóta inkább csendben maradt és békülékeny hangot ütött meg, hogy ne bőszítsen fel senkit újra.


  Ahogy a melléképületek felé sétált, az egyik alacsonyabb rangú adminisztrátor riasztást küldött, hogy a birodalmi űrsikló megkezdte az ereszkedést. Gilbertus, megérintve a fülében a jeladóját, válaszolt.


  – Köszönöm. Elviszem Anna Corrinót a leszállóhelyre. – Remélte, hogy a lánynak épp olyan napja van, amikor tisztán gondolkodik, így képes lesz kommunikálni a bátyjával, ahelyett, hogy a gondolatai labirintusában bolyongana.


  Az iskola legmagasabb épülete csillagvizsgálóként szolgált, ahol a Mentát-hallgatók szabad szemmel tanulmányozhatták az univerzumot, éjszaka számolhatták a csillagokat, és memóriagyakorlatként memorizálhatták a végtelen mintázatokat. Napközben a magas, nyitott teraszon senki sem tartózkodott – kivéve Anna Corrinót, aki a tájat bámulta.


  A fiatal nő meredten nézte a környéket, ahol a szangrovefák labirintusa keleten áthatolhatatlan akadályt képezett, míg a sűrű mocsarak, a futóhomok és az összefonódó állóvizek megnehezítették az utazást dél felé, északon és nyugaton pedig nagy, sekély mocsaras tó határolta az iskolát.


  Gilbertus odasétált Annához.


  – Jön a bátyád – szólította meg. – Örülni fog, hogy viszontláthat téged.


  A lány nem köszöntötte az igazgatót, de az arcán felvillanó apró rándulás és megrebbenő szemhéja elárulta, hogy érzékeli a férfi jelenlétét. A mocsár lecsapolt része felé fordult, ahol az űrsiklók és a helyi repülőgépek szoktak leszállni. A veszélyes tavi szörnyek megrongálták a korábbi tutajrepteret, amelynek megjavítása ezután már nem volt többé praktikus lehetőség.


  Az igazgató jobbkeze, Zendur, és egy csapat Mentát-tanonc gömbölyded fejű eszközökkel éppen tűzsugarakat lövellt a mocsári fűre, hogy helyet csináljanak Roderick Corrino űrsiklójának. Mivel a vegetáció itt roppant gyorsan nőtt, a leszállóhelyet minden várható érkezés előtt rendbe kellett hozni, ugyanis Gilbertus általában nem használta a tanoncokat arra, hogy karbantartsák a helyet, mert nem szeretett volna váratlan látogatókat kapni – különösen nem Manford Torondót.


  Anna le sem vette le a szemét a takarítóbrigádról, miközben megszólalt.


  – Mit gondolsz, hány legyet ölnek meg?


  – Vagy hány fűszálat? – kérdezett vissza Gilbertus, tudva, hogy ez a lánynak csak egy játék.


  Anna eltűnődött a problémán.


  – Ha tudnám, mekkora a leszállópálya mocsárterülete, kiszámolhatnám a fűszálak valószínű eloszlását. Adott mennyiségű mocsári fű alapján megbecsülhetném, hogy feltehetően hány légy élhet ott.


  – És hány pók eszi meg őket – javasolta Gilbertus, igyekezve mozgásban tartani a lány gondolatait.


  – Készíthetek egy kaszkádkivetítést, ami követi a táplálékláncot. – Anna keskeny válla megrándult, és halvány mosoly derengett fel az arcán, miközben aznap először a férfihoz fordult. – De igazából nem számít, ugye? Mert a fű újra kinő, a legyek visszatérnek, a pókok megeszik őket, és a mocsár visszahódítja a területet… Egészen addig, amíg legközelebb meg nem tisztítjuk.


  – Most indulok a bátyád űrsiklójához. Velem tartasz?


  Anna eltöprengett a felvetésen.


  – Inkább itt maradok és figyelek.


  – Roderick herceg alig várja, hogy láthasson.


  – Jó testvér. Beszélek vele… de előbb szükségem van egy kis időre, hogy összeszedjem a gondolataimat. Készen állok majd, mire idehozod. Nem akarok csalódást okozni neki.


  Ahogyan én sem, gondolta Gilbertus.


  


  


  Miután megtisztították a leszállózónát, a tanoncok eloltották a bozóttüzeket, majd legereblyézték a területről az elszenesedett növényzetet. Bár a levegőben még mindig ott terjengett a nedves hamu szaga, Gilbertus ezt kellemesebbnek találta, mint a mocsár szokásos bűzét.


  Amikor a császári űrsikló befejezte a leszállást, az igazgató átsétált az ideiglenes deszkajárdák során, hogy fogadja Roderick herceget. A kis diplomáciai hajó a Corrino-ház aranyoroszlános címerét viselte, de nem volt hivalkodó. Egy császári katonai térhajlító hozta a Lampadasra. Csak két ember lépett ki és sétált le a rámpán, kíséret nélkül.


  A magas, egyenes tartású férfi Roderick herceg volt, szőke és jóképű, a Corrino-család jellegzetes vonású tagja. Gilbertus Mentát-emlékezete villámgyorsan átfutotta a nemes aktáját: a Császár öccsének volt egy felesége (Haditha), egy fia (Javicco) és három lánya (Tikya, Wissoma, Nantha). Nyugodt természete és éles elméje miatt a Császár a legtöbb ügyben kikérte Roderick tanácsát, és általában hallgatott is az öccsére. Az ifjabb Corrino minden jel szerint jobban érezte magát a tanácsadói szerepben, és nem áhítozott ennél többre.


  A herceget kísérő idős asszony viszont meglepte Gilbertust: Lady Orenna, akit „Szűz Császárnénak” neveztek, mert noha Jules Corrino Császár felesége volt, nem szült neki gyermeket (és állítólag soha nem osztotta meg vele az ágyát). Emiatt Jules Császár gyermekei – Salvador, Roderick és Anna – három különböző anyától, három ágyastól származtak.


  Gilbertus alapos Mentát-áttekintése olyan gyorsnak bizonyult, így a látogatók észre sem vették ezt a kihagyást. Az igazgató előrelépett.


  – Lord Roderick és Lady Orenna, üdvözöllek benneteket a Mentát Iskolában! Az imént beszéltem Annával. Éppen felkészül a fogadásotokra.


  Roderick röviden bólintott.


  – Alig várom, hogy láthassam, mennyit fejlődött.


  Csalódottnak tűnt, hogy a húga nem jött eléjük, hogy személyesen üdvözölje őket.


  – Biztonságban van, stabil az állapota, és elégedett – jelentette ki Gilbertus. – A Mentát Iskola napirendje segít neki. De óva intelek benneteket, hogy ne várjatok csodákat!


  Lady Orenna arcán mosoly ragyogott fel.


  – Hiányzik nekem az a szegény lány, de csak a legjobbakat kívánom neki. A Salusán nyugodtabban fogok aludni, ha saját szememmel láthatom, hogy boldog itt.


  Amikor Gilbertus próbálta feldolgozni, mi lehetett az öregasszony jövetelének célja, az adatok egy csapásra összeálltak a fejében. Bár Orenna nem Anna édesanyja volt, a Szűz Császárné a szárnyai alá vette a fiatal nőt, és kettőjük között különleges kapcsolat alakult ki. Anna mindig is szeszélyes lány volt, könnyen elterelődött a figyelme, érzelmei hullámoztak, és teljesen hiányzott belőle a józan ész. Mivel Salvador csalódott a rakoncátlan lányban, a rossaki Nővérek iskolájába száműzte, ott azonban az elméje inkább károsodott, mint javult. És most idekerült.


  – Látni fogod, hogy egészséges – felelte Gilbertus. – A Mentát-technikák a legjobb esélyt kínálják a gyógyulásra.


  Roderick határozottan és céltudatosan beszélt.


  – A látogatásunk meglehetősen rövid lesz – közölte. – Ki vagyunk szolgáltatva a szállító járműveinknek. Ezt az űrsiklót Salvador Császár kérésére külön engedély alapján biztosították számunkra, mivel a VenHold hajói nem hajlandóak a Lampadasra repülni. A katonai térhajlító pedig éppen végzett egy átfogó őrjárattal, és most vissza kell térnie a Salusa Secundusra.


  A technológiaellenes butleristák és a Venport Holding kereskedelmi birodalom közötti viszály az idők folyamán egyre élesebbé vált, és a kölcsönös ellenszenv nyílt konfliktussá fajult. A császári trón is belekeveredett a vitába. Ahelyett, hogy Roderick egy biztonságos VenHold térhajlítón utazott volna, melyet a titokzatos és tévedhetetlen navigátorok irányítottak, kénytelen volt egy kevésbé megbízható katonai szállítóhajón idejönni.


  Lady Orenna láthatóan nem örült annak, hogy ilyen gyorsan távozniuk kell.


  – Hosszú utat tettünk meg, hogy meglátogassuk Annát. Nem szeretem, ha siettetnek. Mi vagyunk a lány családja… A Császári Fegyveres Erőknek a mi kényelmünkhöz kellene szabniuk a menetrendjüket.


  Roderick megrázta a fejét, és lehalkította a hangját.


  – Én is csalódott vagyok, de nem akarok beleszólni a hadsereg működésébe, mert annak erősnek és megbízhatónak kell tűnnie. És nem foglalhatunk le csak úgy egy VenHold kereskedelmi hajót, és kényszeríthetjük Venport directeurt, hogy a kedvünkre tegyen.


  Az öregasszony felhorkant, és így szólt:


  – Miért nem? Egy hűséges állampolgárnak kellene az uralkodó kérését teljesítenie, nem pedig fordítva. Apád nem tűrt volna el ilyen engedetlenséget.


  – Igaz – értett egyet Roderick –, ő aligha tűrte volna.


  Gilbertus félbeszakította őket.


  – Az iskolám olyan hely, ahol Anna menedékre lelhet a politikai feszültségek okozta stressz elől. – Tudta, hogy Roderick bátyja gyenge, határozatlan és könnyen megfélemlíthető. Salvador Császárnak nem volt elég hatalma ahhoz, hogy az akaratát rákényszerítse akár a szállítómágnásra, akár a láb nélküli butleri vezetőre.


  A veszélyes politikai helyzetben azonban Gilbertus megtanulta, hogy tartsa meg magának a gondolatait, és őrizze meg a semlegességét. Ezt az óvatosságot a tanítványaira is ráerőltette: az ideális Mentát soha nem kommentálhat ügyeket vagy lehet azok szószólója, hanem csakis eszköz, elemző eszköz, amely útmutatást és kivetítéseket nyújt.


  – Itt nincsenek politikai feszültségek? – dörmögte Roderick. – Az iskolád az én ízlésemnek túl közel fekszik a butlerista főhadiszálláshoz.


  – Manford Torondo a kontinens túlfelén van, nagyuram, és nincs vitája a Mentát Iskolával. Sőt, több tanoncom is híve a mozgalmának. – Bár ők nem a legjobb diákjaim. – Mi olyan mentális képességeket tanítunk az embereknek, melyek bármely gondolkodó géppel felveszik a versenyt. Minden itt végzett Mentát, aki az Impérium szolgálatába áll, bizonyítja, hogy a számítógépek feleslegesek, ezért Manford dicséri a munkánkat. Miért kellene hát aggódnunk a butleristák miatt?


  – Valóban, miért? – kérdezte Roderick, de megválaszolatlanul hagyta a saját kérdését.


  Anna a kilátóteraszon várt rájuk, még mindig a tájat bámulva. Odakint, a kusza szangrovemocsarakban egy csoport Mentát-jelölt haladt a kanyargós, barnás vizű csatornákban és a láthatatlan gödrök között, a nem sokkal a felszín alá rejtett lépőköveken. Bármelyik Mentát, aki pontosan megjegyezte, hova kell lépnie, rálelt a biztonságos útvonalra. Ahogy most a gyakorló jelöltek odalent haladtak, közülük többen is az ösvény mellé léptek.


  Amennyire Gilbertus meg tudta ítélni, Anna azóta nem mozdult, hogy otthagyta, de a viselkedése megváltozott. Arca élénkebb lett, nem volt olyan szenvtelen, a tekintete sem olyan meredt, ami azt jelezte, hogy valami részletre vagy számításra koncentrál. Felderült, amikor meglátta a bátyját és Lady Orennát.


  Az öregasszony átölelte a lányt.


  – Csodásan nézel ki, Anna! Sokkal erősebbnek tűnsz.


  Roderick megkönnyebbültnek, sőt büszkének tűnt. Odasúgta Gilbertusnak:


  – Köszönöm.


  Anna így szólt:


  – Jó napom van. Szerettem volna, ha a látogatásotok alkalmával jó napom lesz.


  – Én meg örülök, hogy biztonságban vagy – mondta Roderick. – A Mentát Iskolában sok veszély leselkedik.


  – További óvintézkedéseket hoztunk – felelte az igazgató. – Meg tudjuk védeni a húgodat… és minden diákunkat.


  Mintha csak cáfolni akarná az állítását, felbolydulás támadt a mocsárban. Egy tüskés hátú hüllő ugrott ki a barnás vízből, ahol a Mentát-diákok éppen a felszín alá merült köveken haladtak. A lény hosszúkás állkapcsával megragadta a legközelebbi diákot, és bevonszolta az egyik mélyebb csatornába. A ragadozó és zsákmánya olyan gyorsan tűntek el, mint ahogy a napfény megcsillan a fodrozódó vízen.


  A Mentát-diákok egyszerre ocsúdtak fel, készen arra, hogy megvédjék magukat, ám a mocsári sárkány már megszerezte a vacsoráját, és távozott.


  Orenna elkerekedett szemmel kiáltott fel:


  – Hogyan tudnád megvédeni Annát?! Hiszen azt a fiatal lányt sem tudtad!


  Gilbertus nem engedte, hogy érzelmeket mutasson a diák elvesztése miatt.


  – Anna nem mehet a falakon kívülre, és a tóra sem engedjük ki. Személyesen garantálom a biztonságát.


  – És mi van a külső támadásokkal? – kérdezte Roderick. – Anna értékes túsz lenne ilyen esetben.


  Gilbertus erre azt válaszolta:


  – Mi egy kis iskola vagyunk, ami az emberi elme fejlesztésével és tökéletesítésével foglalkozik. A Mentátok senkire sem jelentenek veszélyt.


  Roderick kétkedő pillantást vetett rá.


  – Túl szerény vagy, igazgató.


  – Csak a tényeket közlöm. Számos kivetítést készítettünk, és minden lehetséges forgatókönyvre kidolgoztunk védelmi stratégiákat. Erre képezzük ki a Mentátokat, nagyuram.


  Orenna megsimogatta a fiatal lány karját, miközben a szavait Gilbertushoz intézte.


  – Mindenáron védd meg az iskoládat! Anna személyében felbecsülhetetlen értékű kincset őrzöl.


  Gilbertus bólintott, de ő inkább a felbecsülhetetlen értékű Erasmus memóriamagra gondolt, amit az iskolában rejtett el. Az utolsó független robot megvédése szüntelen kockázatot jelentett, és ez veszélyesebb volt, mint bármi, amiről a császári családtagokkal beszélgetett.


  – Igen – felelte. – Sok itt a kincs.


  Az ostoba elképzelések vak követése arra készteti az embereket, hogy a saját érdekeikkel bizonyíthatóan ellentétes módon cselekedjenek. Engem csak az értelmes, racionális emberi lények érdekelnek.

  JOSEF VENPORT DIRECTEUR, VenHold belső feljegyzés


  A VenHold teherhajó pontosan ott bukkant fel a hajlított térből, ahol a navigátor megjósolta – ez újabb példája volt annak, hogy milyen fejlettek a mutáns emberei.


  Josef Venport a felső navigációs fedélzetről figyelte, ahogy hajója a Baridge bolygóhoz közeledik. A navigátor tartályának termébe csak kevés legénységi tag léphetett be, utas pedig egyáltalán nem, de Josef oda mehetett, ahová csak akart. Hiszen az övé volt a VenHold Űrflotta, ő irányította a navigátorok létrehozását, és ő uralta a bolygók közötti kereskedelem zömét.


  Dédnagyanyja, Norma Cenva a melanzzsal történő túltelítődés hatására vált az első navigátorrá, Josef pedig még további százakat hozott létre a fajtájából, mert kibővült flottájának szüksége volt rájuk. Ez a törekvése követelmények egész láncolatát indította el: ahhoz, hogy több navigátort hozhasson létre, hatalmas mennyiségű fűszer kellett, ami viszont az arrakisi tevékenységei kibővítését tette szükségessé… Ez pedig arra késztette a VenHold Űrflottát, hogy rekordnagyságú beruházásokat hajtson végre, amihez viszont a vállalatnak óriási nyereséget kellett termelnie. Az egyes darabok úgy kerültek egymás után a helyükre, mintha valami gyönyörű kirakóst játszana.


  És utálta, amikor valami bolond megzavarta ezt a mintát.


  Hajója a jelentéktelen Baridge felé haladt, és a bolygó körüli pályára álláskor korrigálta helyzetét. Josef a fejét csóválva fordult a feleségéhez.


  – Kétlem, hogy egyáltalán észlelték az érkezésünket. Ha a barbárok annyira utálják a technológiát, biztosan megszabadultak a nagy hatótávolságú szkennerektől és a kommunikációs eszközöktől. – Nyersen felhorkant. – Talán még prémruhát viselnek szövet helyett.


  Cioba gyönyörű, sötét hajú nő volt, akit a Rossakon a Nővérek képeztek ki, mielőtt a Császár feloszlatta a rendjüket. Nyugodt, megfontolt hangon most azt mondta:


  – Lehet, hogy a Baridge letette Manford Torondo esküjét, ám ez nem jelenti azt, hogy minden technológiát elvetettek. Még azok is, akik színleg elfogadják a butleristák követeléseit, vonakodhatnak attól, hogy teljesen megváltoztassák az életüket.


  Josef vastag, vöröses bajusza felborzolódott, amikor a feleségére mosolygott.


  – És ezért fogunk győzni, kedvesem. A filozófiai ellenvetések szépek és jók, de az ilyen szélsőséges hit elenyészik, amint kényelmetlenné válik.


  A bolygón a szokásos kék víz, a fehér felhőörvények, valamint a barna és zöld szárazföldek látszottak. A lakott világok bizonyos mértékben hasonlítottak egymásra, Josef azonban a fogait csikorgatva nézte ezt a bolygót amiatt, amit képviselt, és a vezetőjük, Kalifer diakónus hozta ostoba döntés miatt.


  A directeurnek nem volt türelme a rövidlátó emberekhez, különösen akkor nem, ha azok hatalmi pozíciót töltöttek be.


  – Ez csak időpocsékolás. Nem kellett volna elfecsérelnünk ennyi üzemanyagot és időt arra, hogy idejöjjünk. A káröröm nem hajt hasznot.


  Cioba közel hajolt hozzá, és megérintette a karját.


  – Baridge megérdemel egy második esélyt, és muszáj emlékeztetned őket arra, mibe kerül a döntésük. Lehet, hogy Kalifer diakónus mostanra meggondolta magát. – Megborzolta férje sűrű haját.


  Ő a nő kezéért nyúlt, megfogta, majd elengedte.


  – Az emberek gyakran meglepnek, de általában nem jó értelemben.


  Baridge viharos napja egy aktív napfoltciklus erősödő szakaszában járt. Korábban a bolygó híres volt színes sarki fényének játékáról, amely a napsugárzás nagy részét elfogta és eltérítette, de a feltöltött részecskék esője még így is eljutott a felszínre. Védekezésképpen a baridge-iak védőkrémeket használtak, szűrőfóliákkal borították be ablakaikat, és behúzható tetőkkel védték az utcáikat. A keringő műholdak monitorozták a naptevékenységet, és figyelmeztették a polgárokat, hogy mikor kell bent maradniuk. Fejlett orvosi rendszerek kezelték az ebből eredő járványszerű bőrrákot, és a lakosság nagy mennyiségben fogyasztott melanzsot, amely segített megvédeni őket.


  Szokványos körülmények között Baridge jól felkészült a napciklus veszélyeire, de Kalifer diakónus és uralkodó sleppje nemrég engedett Manford Torondo barbár fanatikusai nyomásának. Miután letette a butleristák fogadalmát és elítélte a Venport Holdingot, Kalifer kijelentette, hogy bolygója ezentúl mentes lesz minden szennyezett technológiától.


  Így hát, szavához hűen, Josef megszüntette a kereskedelmet a bolygóval. Világossá tette az egész Impérium számára, hogy hajói nem szállítanak felszereléseket, luxuscikkeket, melanzsot vagy egyéb ellátmányt olyan világokba, amelyek letették a butleri esküt. A kisebb szállítmányozási társaságok igyekeztek ugyan kielégíteni minden igényt, de flottájuk elhasználódott és elavult volt, és egyiken sem szolgáltak navigátorok, akik biztonságosan át tudták volna vezetni hajóikat a hajlított térben, ami katasztrofális veszteségi arányhoz vezetett.


  Josef felpillantott a zárt tartályra, amiben a hajó navigátora tartózkodott. Alig látta a fűszergáz sötétjében úszkáló, torz alakot, de tudta róla, hogy egykor egy Royce Fayed névre hallgató kém volt, akit akkor kaptak el, amikor megpróbálta ellopni a navigátorok teremtésének titkát. Josef nagylelkűen felfedte előtte ezt a titkot – úgy, hogy kényszerítette a navigátorrá válását. Norma Cenva közvetlen tanítása alatt azonban Fayed a VenHold egyik legjobb navigátorává vált. Mostanra, hogy az átalakulása befejeződött, már roppant hálát érzett a kapott ajándékért.


  A navigátor a tartály hangszóróján keresztül szólalt meg.


  – Megérkeztünk a Baridge-hoz.


  Josefnek gyakran okoztak nehézséget a navigátorokkal folytatott beszélgetések, lévén az elméjük annyira fejlett volt az átlagemberéhez képest.


  – Igen, a Baridge-nál vagyunk. – Fayed azt hitte, hogy ő nem tudja, hová tartanak?


  – Egy másik hajót érzékelek a bolygó körüli pályán. Nem kereskedelmi hajó.


  Az egyik fém válaszfal csillogva képátviteli ablakká alakult. Erős nagyításban egy közeli pályán keringő hadihajót mutatott – nem a jelenlegi Császári Fegyveres Erők hajója volt, hanem a Dzsihád hadseregének egyik régi cirkálója, amelyet a barbárok újra üzembe helyeztek és használtak.


  Josef a fogait csikorgatta, amikor észrevette, hogy az őrhajó felragyog, és gyorsulva feléjük tart.


  – Ez a Fél-Manford egyik hajója. – Szemügyre vette a járművet az átviteli képernyőn, és látta a rajta meredező fegyvereket, de nem aggódott. Nem volt kétsége afelől, hogy a hadihajó kapitánya arrogáns, hitbuzgó és logikátlan lesz.


  Cioba a homlokát ráncolta.


  – Fenyegetést jelent ránk nézve?


  – Természetesen nem.


  A butlerista hajó kormányánál ülő, rekedtes hangú fiatal férfi üzenetet küldött.


  – VenHold hajó, tilos megközelítenie a Baridge-t. Az itteniek megfogadták, hogy nem használják az átkozott technológiátokat. Távozzatok, vagy megsemmisítünk benneteket.


  – Értelme sincs válaszolnod, férjuram – sóhajtott fel Cioba. – Fanatikusokkal nem lehet vitatkozni.


  Bár egyetértett azzal, hogy nincs értelme, Josef nem bírta magában tartani a válaszát. Bekapcsolta az adót.


  – Ez furcsa, mert azt hittem, a VenHold hirdetett embargót ezen a bolygón, nem fordítva. Különösen furcsa azt látni, hogy egy ilyen vehemens butleri hívő egy ilyen bonyolult űrhajót vezet. Nem veszíted el az uralmadat a hólyagod felett attól, hogy ennyire kifinomult technológia van a kezed alatt?


  A butlerista kapitány feltehetően valami magyarázkodással áll majd elő, miszerint technológiájukat „a nagyobb jó érdekében használják”, vagy azt állítja, hogy ez azért nem elfogadhatatlan, mert „szent célokat szolgál”.


  Amikor Josef képe megjelent a képernyőn, a hadihajó kapitánya visszahőkölt.


  – Ez maga a démoni Venport! Én figyelmeztettelek! – Azzal meglepő módon megszakította az adást.


  Cioba az átviteli képernyő felé intett a fejével.


  – Beizzítja a fegyvereit.


  – Manford Torondo alighanem vérdíjat tűzött ki a fejemre. – Josef ezt az ötletet éppoly sértőnek találta, mint amennyire nevetségesnek.


  A koros Dzsihád hadihajó figyelmeztetés nélkül tüzet nyitott, és régi robbanólövedékkel támadta őket. A kinetikus ágyúzás megsorozta a VenHold hajó fejlett pajzsait – ezt az újabb csodát szintén Norma Cenva találta fel –, ám az elavult fegyverek nem tudtak kárt tenni benne. A VenHold védelme messze felülmúlta az ellenség minden lehetséges támadófegyverét.


  – Feljegyzés a hajónaplóba – szólt bele Josef a falba épített felvevőkbe. – Nem mi lőttünk először. Nem követtünk el agresszív vagy provokatív cselekményt. Ok nélkül támadtak ránk, és kénytelenek vagyunk megvédeni magunkat. – Felhívta a fegyverzeti fedélzetet, ahol a legénység már elfoglalta harcálláspontját. – Elpusztítani azt a hajót! Idegesít.


  A fegyverzetért felelős tiszt már várta a parancsot, és lövedékek egész raja zúdult elő, majd darabokra tépte a butlerista hajót. Másodpercek alatt vége lett, a directeur pedig örült, hogy erre nem kellett több időt fecsérelnie.


  Ahogy a képernyőn a törmelékek kihunyó fényét nézte, Cioba suttogva megjegyezte:


  – Úgy rémlik, azt mondtad, hogy az a hajó nem jelent fenyegetést ránk nézve.


  – Ránk nem is, de azok a butleri barbárok magára a civilizációra veszélyt jelentenek. Azt hiszem, ez elégséges büntetés volt számukra. – A navigátorhoz fordult. – Vannak más hajók is a közelben? Teherszállítók, rivális kereskedelmi hajók?


  – Nincsenek – felelte Fayed.


  – Remek! Akkor talán a baridge-iak is engedékenyebbek lesznek. – Azzal üzenetet küldött a felszínre, amit közvetlenül Kalifer diakónusnak címzett. Ügyelt rá, hogy a beszélgetés nyilvános csatornán folyjon. Josef úgy sejtette, hogy a lenti, állítólag buzgó butleristák között még mindig akadnak szép számmal olyanok, akik tiltott audiokészülékeket használnak, és azt akarta, hogy mindannyian hallják a szavait.


  Kalifer diakónus azonnal válaszolt Josef üzenetére, ami arra utalt, hogy a bolygó vezetője valóban figyelte az érkezésüket. Valószínűleg azt is tudta, hogy a butleri őrhajó megsemmisült. Remek – még egy ok arra, hogy a diakónus ne jelentsen nehézséget.


  A képernyőn megjelenő Kalifer görnyedten ült, a bőre pedig úgy lógott rajta, mintha rossz méretet vett volna le a vállfáról. Beszéde lassú volt és nehézkes, mondatai mindig tovább tartottak, mint amennyit Josef el tudott viselni. Olyan ember volt, akire minden hallgatója a legszívesebben rákiabált volna: Siess már!


  – Á, VenHold hajó, reméltük, hogy átgondoljátok az embargót. És örülök, hogy személyesen jöttél ide, Venport directeur úr!


  – Személyesen jöttem, de nem vagyok elégedett a fogadtatással. Legyél hálás, amiért az a veszett őrhajó már nem okoz több gondot nektek. – Lehet, hogy ez a kiruccanás mégsem lesz hiábavaló; legalább lehetőséget adott Josefnek, hogy még jobban megforgassa a kést a diakónusban, miközben a baridge-iak őket hallgatták. – Gyógyszereket hoztam, konkrétan rákgyógyszereket, valamint polimer krémeket, amelyek megvédenek titeket a napciklusból származó sugárzástól. Velem tartott egy csapat kiváló orvos is, akiket a Suk Iskolában képeztek ki. Ők a bőrelváltozások és különféle rákbetegségek kezelésére szakosodtak, és segíthetnek a népeden


  – Köszönöm, directeur úr! – Kalifer annyira izgatott volt, hogy a szokásosnál gyorsabban beszélt.


  Cioba belenézett a férje szemébe, Josef pedig látta, hogy a felesége pontosan tudja, mit csinál. A nő remek üzleti érzéke és kiváló megfigyelőképessége felbecsülhetetlen értékű segítséget jelentett számára.


  Josef semleges hangon válaszolt Kalifernek.


  – Van egy nagy szállítmány melanzsunk is, amiről tudom, hogy itt igencsak népszerű. A Baridge korábban a VenHold egyik fontos ügyfelének számított, és nem szeretnénk elveszíteni az itteni üzletünket. Ezt a különleges szállítmányt kedvezményes áron kínáljuk, hogy megünnepeljük a kereskedelmünk újraindulását.


  Amikor Kalifer megkönnyebbülten elmosolyodott, Josef hangja keményebbre váltott.


  – Először azonban vissza kell vonnod a Manford Torondónak tett esküdet! Lemondtál minden fejlett technológiáról, most viszont már tudod, hogy ez milyen irracionális lépés volt. Ha vissza kívánod állítani a kereskedelmet a VenHolddal, és szeretnéd megkapni ezeket az árukat, beleértve az Arrakisról érkező fűszerszállítmányunkat is, akkor nyilvánosan el kell határolódnod a butleristáktól.


  Belenézett Kalifer diakónus szemébe. A bolygó vezetője sokáig hallgatott – ez a szünet még jobban elnyúlt, mint szokásos, lassúdad beszéde.


  – De ez lehetetlen, directeur úr. A lakosság fellázadna, és Torondo vezető bosszúálló osztagokat küldene ránk. Kérem, légy egy kicsit rugalmasabb! Ha ragaszkodsz hozzá, akkor magasabb árakat fogunk fizetni.


  – Ebben nem kételkedem – jegyezte meg Josef. – Én azonban nem magasabb árakat akarok. Az emberiség érdekében véget kell vetni ennek a barbár ostobaságnak… és ez csak akkor fog megtörténni, ha a Baridge-hoz hasonló bolygók a fanatizmus helyett a civilizációt és a kereskedelmet választják. – A mellkasán karba fonta a kezét. – Ez nem valami tárgyalási trükk, diakónus. Ez az egyetlen ajánlatom.


  Kalifer elsápadt, és az arca elfancsalodott.


  – Ezt… ezt én nem fogadhatom el, directeur úr. Baridge polgárai nem engednek.


  Bár belül dühöngött, Josef közömbös hangon válaszolt.


  – Ahogy óhajtod, diakónus. Először itt ajánlottam fel a rakományomat, de a következő bolygón, ahol megállunk, szintén eladhatom. Visszavonom az ajánlatomat. Amíg makacskodsz, addig nem lesznek további szállítmányok. Sok szerencsét a napviharok következményeinek túléléséhez!


  Cioba megszakította az adást. Josef orrlyuka kitágult, a fejét ingatta, és próbált lecsillapodni.


  – Hamarosan meggondolják magukat – mondta neki a felesége. – Láttam a diakónus szemében, ahogy alig észrevehetően összerezzent, és hallottam a hangjában kiérződő szorongásban. Máris kétségbe vannak esve.


  – De milyen gyorsan vonják vissza az esküjüket? Nem vagyok hajlandó tovább esélyt adni nekik. – Josef a navigátor tartályához fordult. – Induljunk a listánkon szereplő következő bolygóra, és lássuk, ott mit válaszolnak majd!


  


  Az emberi elme szent, de a szíve romlott.

  MANFORD TORONDO, lampadasi gyűlés


  A szigorú VenHold-embargó, amely elszigetelte a bolygóját, csak fokozta Manford Torondo elszántságát. Nem voltak kétségei, és gondoskodott róla, hogy butlerista híveinek se legyenek. Mint a vezetőjüknek, Manfordnak egyértelmű iránymutatást kellett adnia, kivételek nélkül, lehetőséget sem hagyva bármiféle elhajlásra. Nekik pedig a híveikként kötelességük volt hallgatni rá.


  Néha azonban emlékeztetnie kellett őket erre. Egyetlen drámai, egyértelmű példa milliókra hathatott.


  A hajnal előtti sötétben Manford már Anari Idaho, legerősebb és leghűségesebb kardmestere hátán ült. Anari volt a teste, az összes izma, az ereje és a kardja. Miután egy korai technológiaellenes tüntetésen egy fanatikus bombát robbantott, és ő elveszítette mindkét lábát, a látnok Rayna Butler pedig meghalt a karjai között, Manford ugyanolyan buzgón folytatta mentora munkáját. Nem hagyta, hogy a fogyatékossága korlátozza, és magáévá tette a „fél ember, kétszer akkora vezető” mondást.


  Testének megmaradt részei egy speciálisan kialakított hámban helyezkedtek el, a hámot pedig Anari vállán rögzítették, és bár a kardmester hordozta őt, ez még nem jelentette, hogy valami egyszerű teherhordó állat lenne. Anari olyan régóta ismerte őt, és olyan elsöprően, odaadóan szerette, hogy ők ketten egyetlen egységként működtek. A nő gyakran megérezte Manford gondolatait, és még mielőtt megszólalt volna, már reagált is arra, amit a férfi mondani akart. Manfordnak csak el kellett képzelnie, hogy egy bizonyos irányba akar menni, és Anari máris arra indult.


  Amikor az irodájában ügyeket intézett, Manford különleges, megemelt székben ült, ami impozáns megjelenést kölcsönzött neki. Ha gyűléseken jelent meg, önkéntes híveket választott ki, hogy hordszéken szállítsák. Ha pedig csatába indult, mindig Anari vitte a hátán.


  A butleri csapásmérő ereje előző este alkonyatkor indult el a fővárosból, kocsikon haladtak a folyó menti úton, majd tovább a szárazföld belsejébe, egy kis faluba. Galambrév csupán amiatt érdemelt most figyelmet, amit Manford kémjei onnan jelentettek.


  Csapata – tizenhárom kardmester, és további száz, a halálig harcra kész híve – több mint elegendő lesz ahhoz, hogy megtanítsák a szükséges leckét, még ha az egész település ellenállna is. Egy potenciális, másik bolygóról érkező üzleti partnere is velük tartott: Rolli Escon, az EsconTran szállítócég vezetője. Escon directeur ma figyelni és tanulni fog.


  Ahogy Galambrévhez közeledtek, Manford utasította butlerista híveit, hogy maradjanak hátra, míg a kardmesterek álltak az élre. Manford már látta a sötét, alvó falut. Kémjei korábban beazonosították, hogy mely házakban lakik a város három vezetője. Ők lesznek az első célpontok.


  Rolli Escon nyilvánvalóan kényelmetlenül érezte magát, miközben Anari Idaho mellett lépkedett. A másik bolygóról érkezett üzletember felnézett, hogy beszélhessen Manforddal, ahogy közeledtek a gyanútlan településhez.


  – Torondo vezető, nem kellene lezárnunk az üzleti megállapodásunkat, mielőtt ebbe belekezdenél? Te elfoglalt ember vagy, én pedig a szükséges papírmunkát máshol is elkezdhetem.


  Escon üzleti ajánlattal érkezett a Lampadasra Manfordhoz. Űrszállítmányozási vállalata a VenHold Űrflottához mérve kicsi volt, és nem is működött olyan hatékonyan, de legalább a hajói nem használtak illegális számítógépeket vagy mutáns szörnyetegeket, ahogyan azt Josef Venport hajói bizonyosan tették.


  Manford lepillantott a magasból Esconra.


  – Milyen papírmunkáról beszélsz?


  – Komoly kihívás lesz átirányítani a teherhajóimat oda, ahol a legjobban szolgálhatják a butlerista ügyet. Alig várom, hogy segíthessek azoknak a bolygóknak, amelyek a leginkább megszenvedik a VenHold embargóját. Különösen a Lampadasnak.


  Manford homlokráncolva meredt a férfira, nem tetszett neki a türelmetlensége.


  – Lampadas remekül megvan, köszönöm. A legerősebb, leghűségesebb híveim itt élnek a közelemben, és nincs szükségünk sem babusgatásra, sem kényelmi szolgáltatásokra. Az ördögi Venport soha nem fogja megérteni, hogy a nélkülözés erősebbé tesz bennünket.


  Escon feszengve fejet hajtott.


  – Igazad van, uram.


  – Sajnos mások nem ilyen erősek – folytatta Manford. – A kitalált szükségletek csábítása eltereli a figyelmüket a hitükről. Ezért, a saját érdekükben, el kell távolítanom ezt a zavaró tényezőt. Azért kellenek a hajóid, hogy eljuttassam a híveimnek azt, amire valóban szükségük van, és így szembeköphessük a VenHold-embargót.


  – A hajóim a rendelkezésedre állnak, Torondo vezető. – Escon kurtán meghajolt. – Örömmel szolgálom a butleri ügyet.


  Manford érezte, hogy Anari alig várja a támadás kezdetét. A kardmester csak akkor fejezte ki valódi véleményét, amikor kettesben voltak, és gyakran masszírozta fájó vállát, olajjal dörzsölte be a bőrét, vagy segített neki beszállni a fürdőbe. Bár ott szabadon előadhatta a véleményét, Manford nem emlékezett rá, hogy valaha is ellentmondott volna neki, kivéve, amikor a személyes biztonságáról volt szó – ebben a kérdésben hajthatatlan maradt.


  Most a nő csak annyit dünnyögött:


  – Az emberi elme szent. – A közelben haladó kardmesterek halkan, suttogva ismételték el a szavait.


  Manford kihúzta magát a hevederben.


  – Elfogadom a mozgalmunknak nyújtott nagylelkű adományodat, Escon directeur úr. A hajókat és az üzemanyagot szívesen látjuk.


  Az űrhajózási vállalkozó csoszogni kezdett, és Manford ebből rájött, hogy nem állt szándékában az összes költséget fedezni. Ennek ellenére a butlerista vezető nem utasította vissza a felajánlást.


  Összegyűlt katonái izgágán várakoztak a hűvös sötétben, kezükben botokkal, késekkel és lándzsákkal. Manford nem tiltotta meg nekik, hogy lőfegyvereket hordjanak maguknál, de ennek a csapatnak nem lesz szüksége ilyen fegyverekre Galambrév lakói ellen. Hamarosan pirkad, és nekik támadniuk kell.


  Escon azonban folytatta a beszélgetést.


  – De… hány hajómra lesz szükséged, uram? Úgy tudom, már vannak saját hajóid, amelyeket korábban a Dzsihád hadseregéből vontak ki… Salvador Corrino Császár ajándékai, jól mondom?


  – Az száznegyven hadihajó, directeur úr, és nekem katonai célokra kellenek, nem pedig áru vagy zarándokok szállítására. Csupán négyet tartok itt, a Lampadason. A többit erőfitogtatásként szétosztottam azoknak a bolygóknak a támogatására, amelyek hűséget fogadtak nekem. Szükséges emlékeztetőként szolgálnak.


  Escon köhintett, és összeszedte minden bátorságát.


  – Ha megengeded, Torondo vezető… Engedélyeznéd egy külön díj kiszabását minden olyan járatra, amit a nemes butleri ügy érdekében indítunk? Ezzel fedezni tudnám a hajóim fenntartásának költségeit, és bővíthetném az útvonalakat, hogy támogassam szent munkádat. Még jobb lenne, ha nyilvánosan támogatnád az EsconTrant a versenytársaimmal szemben, akiket titokban talán már megrontottak a technológiaimádók…


  Anari egyik lábáról a másikra helyezte a testsúlyát, jelezve, hogy unja már a várakozást.


  Manford a homlokát ráncolta, miközben az ötletet fontolgatta.


  – És mi a helyzet a vállalatod biztonsági mutatóival, directeur úr? Jelentéseket kaptam a flottád tragikus baleseteiről, a navigációs hibák miatt eltűnt hajókról.


  Escon túl gyorsan cáfolta ezt a kijelentést.


  – Nem merünk gondolkodó gépeket használni, Torondo vezető, így a legjobb tudásunk szerint járunk el. Az űrutazás soha nem volt teljesen biztonságos. Semmilyen utazás nem az. A lovas is leeshet a lóról, és meghalhat. – Feszengve felnevetett. – Az összes űrrepülést nézve, százalékban kifejezve a veszteségeink elenyészőek.


  – Pontosan mik a számok?


  – Nekem… ehhez át kellene néznem az adatokat. – Az üzletember arca felderült, amikor eszébe jutott egy ötlet. – Ha támogatnád a cégemet, azzal mindenkinek bebizonyítanád, hogy Isten a mi oldalunkon áll. Ez önmagában is javítaná a biztonsági mutatóinkat.


  Manford ezzel nem tudott vitatkozni.


  – Rendben, megegyeztünk. Ezennel lezártuk az ügyet. Itt viszont most más dolgom van. – Előrefordult, és szeretetteljesen rátette a kezét Anari Idaho rövidre nyírt barna hajára. – És miután bevégeztük ezt a kellemetlen ügyet itt, Galambrévben, visszatérhetünk a szokásos munkánkhoz.


  A hajnal vérfoltként szivárgott az égre. Manford híveit elöntötte az igazságosság kábítószere, az adrenalin. Escon directeur láthatóan alig várta, hogy távozhasson, de mégis maradt, feszengve, nem akarva megsérteni a többieket.


  Sötétbarna csuhás férfi lépett Manfordhoz, fittyet hányva az üzletemberre.


  – Az első csapatunk már bejutott a településre, Torondo vezető. Az egyik harcosunk a harangnál őrködik, készen arra, hogy felébressze a lakókat, hogy tanúi lehessenek ennek.


  – Köszönöm, Harian diakónus.


  Manford komor és kőkemény háznagya a könyörtelenség élő szimbóluma volt, valamint a butlerista eszmények megtestesítője. Harian nagyszülei a Corrin bolygón túlélték a gépek bevezette rabszolgaságot, és azok között voltak, akiket kimentettek a Hrethgir-hídról az Omnius elleni legendás, utolsó csatában.


  Míg Manford gyakran imádkozott a gyönyörű Rayna Butlerről készült kis festett ikonok előtt, Harian diakónus inkább a Corrinról szóló történelmi feljegyzésekben merült el, azokban a képekben, amelyeket a gondolkodó gépek által pajzsként használt emberi túszok sietős kirakodása közben készítettek – egészen addig, amíg a nagy háborús hős, Vorian Atreides, rá nem hívott Omnius blöffjére. A gépi világok legyőzése bármennyi emberi vért megért, legyen az ártatlané, vagy sem…


  Bár Harian nem rendelkezett személyes tapasztalattal a gondolkodó gépekről, az irántuk érzett gyűlölet lénye alapját képezte. Gyerekként szörnyű történeteket hallott a nagyszüleitől, és úgy érezte, az a sorsa, hogy csatlakozzon a butleri mozgalomhoz. Leborotválta a fejét és a szemöldökét, hogy utánozza a szeretett Rayna Butlert, aki az Omnius előidézte pestis egyik hulláma során vesztette el a haját.


  A férfi most azt jelentette:


  – Készen állunk, hogy megtámadjuk azokat, akik dacoltak veled, Torondo vezető.


  Manford bólintott.


  – Ne feledjétek, ez nem támadás, sem pedig büntetés. – Testtartást váltott a hámban. – Ez egy lecke.


  Ahogy a hajnal fénye derengeni kezdett, Anari Idaho felemelte a kardját, és társai, a kardmesterek utánozták a mozdulatát. Mivel már nem kellett csendben maradniuk, a száz butlerista felbömbölt. Manford ekkor megszólalt:


  – Vezess minket, Anari!


  A nő pedig besétált a településre, Torondót a vállán cipelve.


  A lárma néhány álmos falubelit kicsalt az utcára, akik tátott szájjal bámulták a közeledő tömeget. Amikor felismerték a láb nélküli vezért, megkönnyebbülés villant át az arcukon – ám ezt azonnal félelem váltotta fel.


  A Harian kijelölte ember ekkor megkongatta a település harangját. A kardmesterek első sora precízen vonult be a falu főterére, míg a féktelen butleristák rohantak, kiabáltak és megdöngették az ajtókat, felébresztve mindenkit. A nyugtalankodó helyiek dörmögve jöttek elő, néhányan zokogtak.


  Anari odaért az első polgármester házához, és a kardmarkolattal bedörömbölt az ajtón, de nem várta meg, amíg ajtót nyitnak neki. Manforddal úgy egyensúlyozott a hámban, mintha az egy túl nagyra nőtt gyerek lenne, és egyetlen erős rúgással szétzúzta a zárat. Míg ő belökte az ajtót, a többi kardmester a másik két vezető házába tört be, és kirángatták a triumvirátus tagjait az utcára.


  A három, még félálomban lévő férfi hálóruhában botorkált elő, közben próbáltak legalább ingbe bújni, de aztán a szemük elkerekedett, amikor felfogták, milyen szorult helyzetbe kerültek. Manford úgy ült Anari hátán, akár egy bíró a székében, aki nemsokára ítéletet hirdet.


  A város polgármesterei közül ketten kifogásokat motyogtak, míg a harmadik komoran hallgatott. A hallgatag jól tudta, mit csinált rosszul, és tudta, hogy a tetteire nincs mentség.


  Manford szelíd hangon szólalt meg.


  – Nincs ok a félelemre. Mindannyian hamarosan tanúi lesztek az igazságosság ragyogó dicsőségének. A szent vértanúk, Szent Serena és Ártatlan Manion ma velünk vannak.


  – Miről van szó, Torondo vezető? – kérdezte az egyik polgármester.


  Manford erre csak a homlokát ráncolta.


  – A bolygó körüli pályán keringő hadihajóim azon őrködnek, hogy megvédjék az összes hűséges hívem ártatlanságát. Kis VenHold-hajókat észleltünk ebben a körzetben. Nyilvánvalóan kémek vagy feketepiaci szállítók lehetnek. Galambrév árukat vásárolt az emberiség legnagyobb ellenségétől.


  – Ez nem igaz, uram! – kiáltotta a beszédes, nyöszörgő polgármester szinte visítva.


  – Az emberek ebben a faluban fűszerfüggővé váltak, és e függőségük nyilvánvalóan erősebb, mint a hitük.


  Erre több falusi is felnyögött. Harian diakónus ekkor lépett ki az első polgármester házából, mialatt a butleristák a másik kettőt kutatták át. A komor háznagy büszkén mutogatta az odabent talált, jelöletlen csomagot. Felbontotta, és az illatos, fahéjszínű port a földre öntötte.


  – Mint e település polgármesteri triumvirátusa – zengte Manford –, ti hárman vagytok felelősek a népetekért, és kötelességetek megakadályozni, hogy tévútra vezessék őket. De ti ezt nem tettétek meg. A butleristák vezetőjeként nekem kell vállalnom a felelősséget azokért a híveimért, akik rossz döntéseket hoznak… És semmilyen büntetés nem lehet olyan súlyos, mint az a szívfájdalom, amit érzek. Számotokra e büntetés egyértelmű és gyors lesz.


  A kardmesterek előreléptek. Anari felemelte a saját kardját, és Manford odasúgta neki:


  – A néma megérdemli a tiszteletet, ezért jutalmazd meg! Őt öld meg először.


  Anari nem hagyott időt az első polgármesternek, hogy várhassa a halált, vagy féljen a csapástól. Olyan villámgyorsan mozdult, hogy a kardja még az előtt lefejezte, mielőtt a férfi megmoccanhatott volna. A feje és rángatózó teste két ellentétes irányba zuhant a földre. A másik két polgármester erre feljajdult. A kardmesterek végeztek velük; a nyavalygót hagyták utoljára.


  Manford lenézett a város közepén heverő, fejetlen testekre.


  – Ez a három ember szörnyű hibákat követett el… ami csekély ár egy nagyon fontos leckéért. – Ekkor intett várakozó száz hívének, hogy indulhatnak.


  A lelkes butleristák törni-zúzni kezdtek a galambrévi házakban, betörték az ablakokat és az ajtókat, de mivel vezetőjük kordában tartotta őket, a fosztogatást a minimálisra szorították.


  Miután végeztek, Manford mozgásra bírta Anarit, és elhagyta a falut, a csapat többi tagja pedig követte őket. A konfrontáció és a kivégzések közben Manford megfeledkezett Rolli Esconról. Miközben most ott támolygott velük, az üzletember arca egészen elszürkült.


  Manford nem érzett együtt a gyengékkel.


  – Bizonyos leckék fájdalmasak, directeur úr.


  Érzed? Abban a pillanatban, amikor a hajód elkezdi meghajlítani a teret, a veszély nagyságrendekkel megnő. Túléled vajon az átkelést?

  EGY VENHOLD-HAJÓ NYILVÁNOS FOLYOSÓJÁRA FIRKÁLT GRAFFITI


  Nem minden probléma hatalmas horderejű, és még egy legendás alak is szenvedhetett fájdalmas, bár aprócska kellemetlenségektől.


  Vorian fertőzött lábkörme dörzsölte a csizmája belsejét, ami megnehezítette, hogy a homokon járjon. Amikor nem zavarta ez a kellemetlenség, valójában ironikusnak találta a helyzetet. Ez bizonyosan más perspektívát adott neki: Vorian Atreides, a Dzsihád híres hőse, a több mint két évszázadot élt harcos, aki egy nagyon is emberi gyengeségtől szenvedett.


  Nem érezte magát valami borzasztóan nagy legendának, amikor a kapitányát kísérte a poros úton a külső űrkikötőtől Arrakisvárosig. Persze Marius Phillips kapitánynak fogalma sem volt arról, ki is ő valójában, bár Vor nem tett kísérletet arra, hogy megváltoztassa a megjelenését.


  Sötét haja volt, keskeny arca, szürke szeme, magas és karcsú, szikár alakja éles kontrasztot alkotott zömök, kurta lábú útitársával. Első pillantásra ő és Phillips kapitány annyira különböztek egymástól, amennyire csak két férfi különbözhet, de Vor tehetséggel bírt abban, hogy közös nevezőre jusson másokkal. Őszintén kedvelte a kereskedőt, és csodálta higgadtságáért, és amiért olyan könnyedén irányította a Nalgan Szállítmányozás hajóját.


  Leszállás után a páros hagyományos pára-recirkuláló ruhát öltött, hogy visszanyerjék és újrahasznosítsák testnedveiket az Arrakis perzselő szárazságában.


  Phillips nyugtalanul mozogva babrálta a ruháját.


  – Utálom ezt a sivatagi bolygót.


  Mivel Vor már viselt korábban is cirkoruhát, megállt, hogy segítsen társának a szűrőcsövet a szájához igazítani és a nyak körüli rögzítéseket beállítani.


  – Így csináltuk, amikor még egy fűszeresen dolgoztam – magyarázta.


  Amikor végzett a beállításokkal, a másik férfi morcosan megköszönte. Phillips számos üzleti úton járt már itt, de soha nem tanult meg sokat a helyi szokásokból.


  – Így legalább elviselhető – jegyezte meg, ahogy a mellkasát borító polimerszövetet igazgatta. – Ha nem lenne a fűszerből származó nyereség, soha nem jönnék ide, az isten háta mögé. És soha nem dolgoznék a Nalgan Szállítmányozónál, ha valamelyik nagyobb cég alkalmazna.


  Aztán folytatták az útjukat a sivatag felől fújó forró szélben.


  – Nem túl kellemes hely – bólintott Vor, és igyekezett nem törődni sajgó lábával, nehogy Phillips észrevegye, hogy sántít. – Csak a helyi frímeneknek és az óriásférgeknek való. – Kevés részletet árult el a kapitánynak a múltjáról, vagy arról, hogy honnan jött. Ez a bolygó sok durva emléket tartogatott neki.


  Itt halt meg Griffin Harkonnen. Nem tudtam megmenteni.


  A kapitány megkedvelte Vort a hónapokig tartó közös útjuk során, és máris kinevezte őt a helyettesének a kis legénységében – amelynek tagjai a Nalgan Szállítmányozó alacsony bérei miatt gyakran cserélődtek. A teherhajón senki sem ismerte Vor valódi kilétét, a történelemben betöltött helyét. Nem akart több hírnevet, nem akart nagy felelősséget, teljesen le akarta vedleni a múltját, akár egy régi bőrt. Hogy eltitkolja kilétét, felvette a Kepler nevet – a bolygóét, ahol még egy évvel ezelőtt is élt, és ahol családot alapított.


  Vor külseje alig változott a corrini csata óta eltelt több mint nyolc évtized alatt, ám az akkori katonás képmásai már kivesztek a mindennapi emlékezetből. Ha valaki összevetette volna az arcát a régi felvételekkel, talán észrevette volna a hasonlóságot, de ki gondolta volna, hogy ő az igazi Vorian Atreides? Itt csupán egy ember volt a tömegben, egy átlagos munkás – és ő így szerette. Elég jutott neki a dicsőségből és az elvárásokból.


  Még a hosszú, véres Dzsihád idején sem élvezte a győzelmeket, a dicsőséget és az elismerést. A háború szüntelen mészárlást, tragédiákat és szívfájdalmakat hozott magával. Elvégezte a kötelességét, többet, mint amit bárkitől elvárhattak, és tanúja volt a gondolkodó gépek bukásának. De miután mindez véget ért, Vornak már nem hiányzott a romlott politika – nem hiányoztak a hátba szúrások, az intrikák, és nem hiányzott az erkölcsi normák hiánya sem. Elege lett a háborúból és az állítólagos nemesekből – a közember élete jobban illett hozzá. Jobban érezte magát a névtelenségben.


  Nem is olyan régen még boldogan élt a félreeső Kepleren, mígnem kénytelen volt a Salusa Secundusra utazni, hogy az uralkodótól kérjen védelmet örökbe fogadott világának. Az alku részeként beleegyezett abba, hogy elhagyja feleségét és családját, és megesküdött, hogy távol tartja magát a birodalmi politikától és a nyilvánosságtól. Az elválás a családjától fájdalmas volt, de elkerülhetetlen is, hiszen ő nem öregedett – míg felesége és gyerekei igen. Ugyanez történt korábban a másik feleségével és azzal a családjával is a Caladan nevű óceánvilágon. Folyton menekülnie kellett az elkerülhetetlenül múló idő elől.


  Miután ígéretet tett Salvador Császárnak, Vor csatlakozott egy fűszeres legénységéhez az Arrakison, és próbált felszívódni a névtelenségben. De még itt is üldözte és kísértette a múltja. Ott volt Griffin Harkonnen, az elkötelezett, ám felkészületlen fiatalember, aki Vorian Atreidest okolta nemesi háza bukásáért. A fiatal Griffinnek soha nem lett volna szabad elhagynia családja lankiveili birtokait, de előbb a becsület csomóiba gabalyodott, majd meghalt az Arrakison, amikor másvalaki bosszúja lecsapott rá. Vor, aki igyekezett tisztességesen eljárni, visszaküldte a fiatalember holttestét a családjának.


  Ez az esemény volt az, ami miatt minden eddiginél jobban el akart tűnni. Keserű emlékeinek köszönhetően sokkal jobban utálta az Arrakist, mint azt Phillips kapitány valaha képzelte volna. Most, ahogy megérkeztek a fővárosba, rátört a nyugtalanság.


  A kapitány a fejével intett Vor sántító lába felé.


  – Fáj a lábad? Megsérültél a hajón?


  – Kibírom. – Hagyta, hogy a férfi levonja ebből a saját következtetéseit; egy fertőzött köröm túlságosan jelentéktelennek tűnt.


  Arrakisváros nyomorúságos határváros volt, ütött-kopott házakkal és poros, burkolatlan utcákkal. Vor jól ismerte a lepukkant kocsmákat és a színesebb, különcebb helyieket, bár kételkedett abban, hogy bárki is emlékezne rá abból az időből, amikor még egy fűszeres legénységének jelentéktelen tagjaként dolgozott. Az itteniek kemény férfiak és nők voltak, olyan könyörtelenek, mint maga a környezet. Mindannyiuknak nyomós okuk volt rá, amiért idejöttek, és a legtöbbjük nem akarta elmesélni a történetét. Vor jól beilleszkedett közéjük.


  A kapitánnyal a főutcán várakoztak, a megbeszélt helyen.


  – Szeretném, ha megismerkednél a szokásos kapcsolattartómmal – mondta Phillips. – Ha megtanulod, hogyan kell jó üzleteket kötni, akkor kinevezhetlek az itteni helyettesemnek. – Elmosolyodott. – És akkor én a hajón maradhatnék. A homok pedig a tiéd lehet.


  Az Egyesített Merkantil irányította a fűszerműveleteket az Arrakison, és könyörtelenül védte a monopóliumát. A fűszer nagy részét a Venport Holding térhajlítói szállították el, de megvesztegetésekkel és különleges engedélyekkel egy olyan kis cég is részesülhetett az üzletből, mint a Nalgan Szállítmányozás, ami a piaci réseket betöltve távoli bolygókra juttatta el a melanzsot, csillagászati áron. Phillips kapitány olyan „bonyolítóval” dolgozott együtt, aki ki tudta játszani a korlátozásokat és a bürokráciát, hogy a hajójukat kiváló minőségű fűszerrel tölthessék meg.


  Vor és a kapitány feszengve álldogáltak az egyik napvető ponyva árnyékában, míg végül tíz perccel a megbeszélt időpont után poros sivatagi köntösbe öltözött férfi közeledett csoszogva feléjük. A szél felkavarta a homokot körülötte.


  – Nagyon elfoglalt vagyok – szólalt meg Qimmit, a fűszerkereskedő, mintha őket hibáztatná a saját késéséért. – Ma sokan jöttek fűszert vásárolni. Beleegyeztem, hogy találkozzunk, de nem ígérek semmit. Remélem, megéri nekem a dolog.


  – A hajóm készen áll a szokásos teljes rakomány felvételére – közölte Phillips. – Ugyanolyan feltételekkel, mint korábban. – Bemutatta a férfit Vornak, hozzátéve: – Qimmittel évek óta üzletelünk egymással.


  – A mai ár megváltozott, barátom. A szükség diktálja így – jelentette ki Qimmit, eltúlzottan szomorú képet vágva. Bár a cirkoruha csuklyája eltakarta a feje nagy részét, az állán és a bal szemöldöke felett is húzódott egy-egy sebhely. Fűszerfüggő kék szeme nem fókuszált Phillips kapitányra, miközben beszélt, ami Vorban a hamisság érzetét keltette.


  – A szükség diktálja? Hogy érted ezt? – kérdezte felháborodottan a kapitány.


  – Nos, az Arrakison veszélyes üzletelni. Az Egyesített Merkantil nemrég ismét felszámolt egy fűszercsempészbandát. Száz embert megöltek. Védelmezik a fűszer feletti ellenőrzésüket, így a kenőpénzek, amelyek egy rakomány melanzshoz szükségesek egy VenHoldon kívüli szállító részére… Nos, barátom, ez igen drága ügy. Csak az elmúlt hónapban három aratót nyeltek el a homokférgek, és a homokviharok is gyakrabban tombolnak, mint valaha. Ami megnövekedett karbantartási és pótlóköltségeket jelent a berendezések esetében. Nincs más választásom, mint hogy további tizenöt százalékot számoljak fel neked. – Megbékítően elmosolyodott. – Mivel a barátom vagy, ezért sokkal kevesebbet számolok fel neked, mint másoknak.


  Vorian szó nélkül figyelte a beszélgetést.


  – A Nalgan Szállítmányozó kis cég, és nem engedhet meg magának ilyen emelést – közölte Phillips. – Az Arrakison mindig vannak férgek, viharok, és állandóan magasak a karbantartási költségek.


  – És mindig ott van az Egyesített Merkantil is – tette hozzá Qimmit. – A cég viszont most erősebb, mint korábban. És kegyetlenebb.


  Phillips azonban nem tágított.


  – Vagy visszatérünk a korábbi árhoz, vagy más kereskedőkkel fogok tárgyalni.


  – Beszélhetsz velük, de aligha találsz majd olyanokat, akik hajlandók az Egyesített Merkantilon kívül másokkal is kereskedni. – Qimmit hangja nyersebb lett. – Keress meg újra, miután ők elhajtottak! De mivel ezzel meg fogsz sérteni, így még magasabb árra számíthatsz.


  Phillips kérdőn nézett Vorra, aki ekkor így szólt:


  – Ismerek más helyeket is, ahol a fűszerkereskedők elvegyülnek a legénységekkel és az űrcsillésekkel.


  A kapitány erre hátat fordított Qimmitnek.


  – Vállaljuk a kockázatot – jelentette ki.


  Soha ne becsüld alá a bosszút mint mozgatórugót az emberi társadalomban!

  MENTÁT-MEGFIGYELÉS ÉS -FIGYELMEZTETÉS


  Miután visszatért a Lankiveilre, Valya Harkonnen felismerte, hogy milyen kegyetlenséget művelt a szüleivel. Talán soha nem fogják megbocsátani neki… De nem kért bocsánatot. Soha nem tette. A céljai túlmutattak az efféle aggodalmakon.


  Ennek ellenére eltűnődött, vajon viszontlátja-e még valaha ősi otthonát. Lankiveil hideg, elszigetelt, barátságtalan hely volt, egyáltalán nem az a világ, amely méltó lenne a nemes Harkonnen-házhoz. Jog szerint a családjának a Salusa Secunduson, a császári fővárosban kellett volna élnie, nem pedig száműzetésben egy olyan félreeső bolygón, ahová alig akart bárki is ellátogatni. Egy napon majd segít a családjának visszaszerezni az őt megillető dicsőséget.


  Jelenleg azonban messze járt a Lankiveiltől, és magával vitte kamasz húgát, Tulát is. De Valya gondolatai a bolygón maradtak, és szomorúsággal töltötték el.


  A szülei már eleget szenvedtek, és ő nem akart nekik további fájdalmat okozni, ám amikor a bátyja, Griffin holtteste megérkezett egy szállítókonténerben – amit az aljas szörnyeteg, Vorian Atreides küldött –, az volt az utolsó csepp a pohárban. Hosszú ideig habozott, hogy próbát tegyen-e az Agóniával, amitől nagy hatalmú Tisztelendő Anya lenne. Túl sok nővér bukását látta, akik vagy meghaltak a kísérlet során, vagy agykárosodást szenvedtek – mint Anna Corrino is. De mivel szeretett Griffinje meghalt, a gyűlölt Atreides pedig továbbra is szabadlábon járta az univerzumot, végül kockáztatott, és bevette a halálos rossaki szert. Valya tudta, hogy ha sikerül Tisztelendő Anyává válnia, rendkívüli mentális képességekre és a teste feletti kontrollra tesz szert, továbbá hozzá fog férni a Más Emlékek könyvtárához. Ilyen előnyök mellett Vorian Atreides soha nem menekülhetne el az igazságszolgáltatás elől…


  Bezárva a Harkonnen-ház főépületében lévő szobájába, Valya összeszedte minden erejét, lenyelte a mérget – és olyan pokoli fájdalom világában találta magát, hogy biztosra vette: hatalmas hibát követett el. Tula a padlón fetrengve és sikoltozva talált rá.


  De Valya erős volt. Túlélte az Agóniát – és megváltozott.


  Alig néhány hónap elteltével a fájdalomról szóló emlékei elhalványultak és elenyésztek. Olyan volt ez, mint egy anya emlékezetkiesése a nehéz szülés után, és csodálatos új képességei messzire elsöpörték az elszenvedett kellemetlenségeket. Valya most már emlékezett a korábbi generációk szüléseire, a régmúlt anyái által átélt fájdalmakra. Fizikailag még mindig a húszas évei elején járt, ám az elméje több ezer év tapasztalatát és bölcsességét őrizte…


  Közvetlenül azelőtt, hogy Salvador Császár feloszlatta a rossaki iskolát, Raquella Berto-Anirul Tisztelendő Anya bizalmába avatta Valyát. Az öregasszony elmagyarázta, hogyan képzeli el a rend számára a létfontosságú, hosszú távú feladatot, amiben olyan tenyésznővérek vesznek részt, akik meghatározott és szükséges génmarkerekkel rendelkező gyerekeket hordanak ki. Raquella célja, és így a Nővérek célja is az volt, hogy fejlesszék az emberiséget, tökéletesítsék a fajt, amely oly sok megpróbáltatáson ment keresztül.


  A Nővérek hosszú távú terveit azonban Salvador Corrino brutális és kicsinyes viselkedése keresztülhúzta. Miután meggyilkoltatta a Mentát nővéreket és a még életben maradt varázslónőket, feloszlatta a rossaki iskolát, és szétzavarta a többi nőt. A Császár csak száz hű, ortodox Nővért tartott magánál a Salusán, akiket az áruló Dorotea Tisztelendő Anya vezetett. A különlegesen kiképzett nők hasznos szolgálatokat nyújtottak Salvadornak, annak ellenére, hogy a Nővérek korábban kivívták a Császár haragját.


  Valya azonban tudta, hogy az igazi Nővéreket nem győzték le. Mentora, Raquella Tisztelendő Anya szép csendben újjáalapította iskoláját a távoli Wallach IX-en, Josef Venport directeur segítségével. Dorotea megtarthatta magának talpnyaló frakcióját a császári palotában; Valyának viszont szándékában állt újra csatlakozni Raquellához Tisztelendő Anyaként.


  És a húga, Tula is fontos szerepet játszhat a jövőbeli tervekben – mind a Nővérek, mind a Harkonnen-ház érdekében. Valya becsvágyában mindkét prioritásnak akadt hely. Javasolni fogja a húgát a nővérek közé, hogy megfelelő képzésben részesüljön. Ebben a pillanatban a hatalmas VenHold térhajlító hajó épp kerülő úton a Wallach IX-re vitte őket. Valya tudta, hogy Raquella Főtisztelendő Anya örömmel fogadja majd legjobb tanítványa visszatérését.


  Miközben a hajó haladt az útján, Valyát elöntötte az izgalom, és remélte, hogy ő és az élénk, csillogó szemű Tula különböző lehetőségekre fognak itt bukkanni.


  – Szükségem van rád, hogy kiképezzenek, és mellettem legyél – magyarázta a húgának. – Tudnom kell, hogy hajlandó vagy megtenni mindazt, amit meg kell tenni.


  Tula halk hangja bizonytalanul csengett.


  – Remélem, elfogadnak majd.


  – Elérem, hogy elfogadjanak. Ennyi befolyásom van a Főtisztelendő Anyára. Tehetséges újoncok kellenek ahhoz, hogy a Nővérek rendjét újjá lehessen építeni.


  A mindössze tizenhét éves Tula elképesztően szép volt karcsú alakjával, klasszikus arcvonásaival, tengerkék szemével és göndör, szőke hajával. Bármelyik fiatalembert elcsábíthatta volna, de csendes elszigeteltsége megakadályozta, hogy a Lankiveilen bárkivel is romantikus kapcsolatba kerüljön. A Nővérek majd megváltoztatják és erősebbé teszik, Tulának pedig meg kell tanulnia, hogyan használja ki különleges fizikai adottságait. Eszköz vagy fegyver lehet a Harkonnen-ház ügyének előmozdításában.


  A két fiatal nő elhagyta a szüleiket, az öccsüket, Danvist, és a lankiveili otthonukat. Egy nap mindketten visszatérnek, miután a Harkonnen nevet a történelmi szégyen helyett a becsületesség szinonimájaként emlegetik majd… és miután szemtanúja volt az Atreidesek pusztulásának. A húga pedig segíteni fog neki mindebben.


  A Griffin temetése óta eltelt hónapokban Valya azon dolgozott, hogy Tula legalább olyan erősen gyűlölje Vorian Atreidest, mint ő. Hiszen egyedül ez az ember felelt a Harkonnenek oly sok szenvedéséért, egészen dédapjának, Abulurdnak a corrini csatában elszenvedett kegyvesztéséig visszamenőleg.


  Raquella Nővérei segíthettek neki abban, hogy elérje, amire szüksége volt ehhez.


  Miután leszálltak a Wallach IX-en, a két testvér kilépett az űrsiklóból. Hideg, nedves szél fújt, de Valya szabályozni tudta a testhőmérsékletét, és figyelte, ahogy Tula is próbálja ugyanezt tenni, ahogy arra tanították – a Lankiveilen ennél sokkal rémesebb hideget is elviselt már. Szorosabbra húzták magukon vastag, bálnaprémes kabátjukat, büszkén viselve rajta az új Harkonnen családi címert, amit Valya tervezett és varrt rájuk indulásuk előtt: egy mitológiai lényt ábrázolt oroszlántesttel, sasfejjel és szárnnyal. Egy griffet, elesett bátyjuk tiszteletére.


  Egy fekete köntösű nő közeledett, Valya pedig felismerte benne Ellulia Tisztelendő Anyát, aki az utolsó napokban esett át az Agónián a Rossakon. Ellulia magas és karcsú volt, ezüstszürke hajszálai kikandikáltak a fejére boruló csuklya alól. Az arcvonásai felderültek, amikor felismerte őket.


  – Valya, hát ismét ránk találtál!


  A lány felszegett állal felelte:


  – A Nővérek mindig is bennem éltek, és most Tisztelendő Anyaként térek vissza. – Karon ragadta Tulát. – A húgomat is magammal hoztam, hogy ő is megkapja a kiképzést. Raquellához jöttünk.


  Ellulia a homlokát ráncolta a bizalmas hangnem hallatán.


  – Raquella Főtisztelendő Anya a Lampadason tartózkodik, hogy ott új Mentát nővéreket toborozzon, de két nap múlva visszatér. – A vonásai ellágyultak, amikor Tulához fordult. – De egy Valya Harkonnenhez hasonló tehetséges jelölt méltó tagja lesz az igazi Nővéreknek. Örülök, hogy idejöttél, ahelyett, hogy csatlakoztál volna Dorotea frakciójához a Salusa Secunduson. Aggódtam, hogy rossz döntést hozol, Valya. Hiszen Dorotea barátnője voltál.


  Valya összehúzta a szemöldökét. Barátságát Doroteával csak színlelte, hogy szemmel tarthassa a veszélyes, eretnek Nővérek csoportját.


  – Soha nem értettem egyet azzal, ahogy Dorotea lepaktált a butleristákkal.


  Akkoriban a Harkonnen lány abban reménykedett, hogy Raquella utódjaként a rend élére kerülhet, de nem volt hajlandó alávetni magát az Agóniának. Most azonban Valya maga is Tisztelendő Anya lett, és remélte, hogy itt, a Wallach IX-en visszaszerezheti helyét a hierarchiában. Miután Dorotea elhagyta az igazi Nővéreket, hogy Salvador Császár talpát nyalva megalapítsa gyenge szakadár csoportját, már nem jelentett számára versenytársat.


  Ellulia a fémtetős, előregyártott épületcsoport felé vezette a két jövevényt.


  – A Főtisztelendő Anya örülni fog, ha megtudja, hogy sértetlenül visszatértél, és minden Tisztelendő Anyára szükségünk van… A létszámunk ugyan lassan növekszik, de még mindig sokan odavesznek az Agónia közben. – Az egyik épületre mutatott, ahová éppen egy ráncos arcú, nyomorék nőt segítettek be. – Ignacia nővér a legtehetségesebbek közé tartozott, és most ő is csak egy, a hetvennyolc sikertelen próbát tett Tisztelendő Anya közül, akikről gondoskodnunk kell.


  Valya megrázta a fejét, ahogy eszébe jutott Ignacia.


  – Túl gyengék voltak ahhoz, hogy sikerrel járjanak. – Most, hogy ő maga is átesett az Agónián, már nem érzett együtt azokkal, akik elbuktak. – A Főtisztelendő Anya gyakran mondja, hogy mindannyian a Nővérek fejlődése érdekében hozzuk meg a szükséges áldozatot.


  Ellulia erre a homlokát ráncolta, de aztán óvatosan bólintott, majd hozzátette:


  – És bátor áldozathozataluk miatt mindig tisztelni fogjuk sérült nővéreinket, és gondoskodni fogunk róluk. Folytatjuk a próbatétel követelményeinek kivizsgálását, hogy megállapítsuk, megkönnyíthetjük-e valamiképpen az átmenetet a társaink számára.


  Valya nem akarta, hogy a saját húga meghaljon vagy kómába essen – ahhoz Tulának túl sok mindent kellett még tennie.


  – Csodálatos ez a cél, de csak a legjobbak és a legerősebbek alkalmasak rá, hogy Tisztelendő Anyákká váljanak. És… mi van Anna Corrinóval? Hol van most?


  Ellulia csettintett a nyelvével.


  – A Lampadason.


  – A butleristáknál? – kérdezte Valya riadtan.


  – Nem, hanem a Mentát Iskolában. Gilbertus Albans a saját technikáival próbálja helyreállítani a sérült elméjét.


  Valya pillanatnyi bűntudatot érzett, mert ő volt a felelős azért, hogy a könnyelmű lány bevette azt a mérget, ami majdnem megölte. Ám ahelyett, hogy ezt bevallotta volna, azt mondta:


  – Kétlem, hogy a Mentát-technikák meggyógyítják, ám ha ott nem sikerül felépülnie, legalább nem a Nővérekre hárul a felelősség. – Megrázta a fejét. – Ez kegyetlen megjegyzés lesz, de Anna soha nem volt alkalmas arra, hogy nővér legyen, nemhogy Tisztelendő Anya. Csak azért küldték a Rossakra, mert a Császárnak kellett valaki, aki vigyáz rá… és a Császár emiatt pusztította el az iskolánkat.


  Amíg Ellulia az épületek felé vezette a Harkonnen nővéreket, Valya felmérte az új iskolakomplexumot. A távolban hófedte hegycsúcsokat látott, a feje fölött pedig halvány, kékesfehér nap ragyogott. A csípős szél meglibegtette a bálnaprémes köpenyét. Az olcsó, előregyártott épületeket nézve elszontyolodott, hogy milyen mélyre süllyedt az egykor dicső szervezet.


  Tudta, hogy mindez Dorotea hibája, aki ellenük fordította a Császárt. Behízelegte magát Salvador kegyeibe, meggyőzte őt arról, hogy a Nővérek tiltott számítógépeket használnak a tenyésztési nyilvántartások kezelésére – ami igaz volt, bár Dorotea ezt soha nem bizonyította be.


  Észrevéve Valya csalódott képét, Ellulia megtorpant a sivár építmények előtt.


  – Josef és Cioba Venport adományozták ezeket az ideiglenes épületeket az új központunknak. Ez a bolygó a menedékünk. Szerencsések vagyunk, hogy itt lehetünk.


  Valya Tulára pillantott, akin látszott, hogy elbizonytalanodott, vajon jól tette-e, hogy idejött.


  – Az oktatáshoz elegendőek, és ez a lényeg – jelentette ki az idősebb Harkonnen lány. – A húgom pedig tudja, hogyan kell túljutni a nehézségeken.


  Tula kihúzta magát.


  – Nem vártam, hogy könnyű lesz – közölte.


  Ellulia az egyik földszintes épületnél állította meg őket, amelynek az ablakát a hideg ellenére nyitva tartották. Valya belesett, és négy Nővért pillantott meg a padokban ülni. Meglepődött, amikor azt hallotta, hogy az Azhar Könyvből idéztek, a Nővérek filozófiai kézikönyvéből, amelyet az Orániai Katolikus Bibliára válaszul írtak. Elluliához fordult.


  – Azt hittem, Salvador Császár elrendelte az Azhar Könyv összes példányának bezúzását.


  A másik nő elmosolyodott.


  – Az egyik Nővér bemagolta a szövegét, és most a másik három leírja a diktálása alapján. Semmi sem vész el, amíg a memória megmarad. Újra kiadjuk a könyvet, miután a Nővérek megoldottak néhány apróbb nézeteltérést a szövegben. Raquella Főtisztelendő Anya dönt ebben a kérdésben.


  Ellulia átvezette őket az ajtón a szomszédos terembe, éppen akkor, amikor hideg szélroham tört rá az épületre. Valya hallotta, ahogy a vékony falak nyikorognak, és érezte a padló mozgását a lába alatt. Ez az új iskola a Wallach IX-en igen messze állt attól a buja növényzetű és ősi sziklavárostól, ahol korábban a Rossakon éltek.


  Hogyan lehet stratégiát kidolgozni a téboly ellen? Hogyan lehet harcolni azok ellen, akik önmaguk érdeke ellen cselekszenek? Milyen fegyverek képesek áttörni azt a tudatlanságot, amibe a butleristák oly büszkén burkolóznak, mintha az valamilyen palást lenne?

  JOSEF VENPORT, VenHold belső feljegyzés,

  korlátozott terjesztéssel


  Két csendes Mentát-tanonc vezette át Raquella Főtisztelendő Anyát a hatalmas épületkomplexumot összekötő megemelt járdákon. Nem hivatalos látogatásra érkezett a Mentát Iskolába, ami nem került be a jegyzőkönyvekbe; mindezt Cioba Venport segítette elő, aki támogatta Raquella száműzött Nővéreit.


  Az iskola főszintjén Albans igazgató sietett felé. A fullasztó páratartalom dacára sötét nadrágot, bézs inget, kabátot és nyakkendőt viselt.


  – Elnézést a késésért, Főtisztelendő Anya! A minap az egyik diák meghalt gyakorlás közben, és a szülei érthető módon felháborodtak… A Landsraad egy igen befolyásos családjáról van szó. – Gilbertus letörölte az izzadságot kipirult arcáról. – Tantervünk a mentális képességek fejlesztésére irányul, de a hallgatóinkat fizikai veszélyeknek is kitesszük. És még az Anna Corrino miatt bevezetett további védelmi intézkedések mellett sem tudunk abszolút garanciát vállalni a hallgatók biztonságáért.


  Raquella komoran bólintott, és azokra a Nővérekre gondolt, akik az Agónia miatt kínhalált haltak, ahogy megpróbáltak Tisztelendő Anyákká válni.


  – Teljesen megértem a dolgot – felelte. – A tudás megszerzése gyakran veszélyes, különösen manapság.


  Korábbi lampadasi látogatásai során az idős Főtisztelendő Anyát mindig lenyűgözték azok a szigorú kihívások, amelyeket az igazgató állított a diákjai elé. Az ő rossaki iskolájában is voltak Mentát nővérek, köztük az idős Karee Marques, akiket a Lampadason képeztek ki, és Karee jó barátnője, egyben a Nővérek fontos Mentátja volt. Salvador Császár gyilkoltatta meg őt, a többi Mentát társával együtt.


  Válság. Túlélés. Fejlődés. Ezt mantrázták a Rossakon, ami akkor és most is helyénvaló volt, mert Gilbertus Albans új Mentát nővéreket képezett ki Raquella Wallach IX-en újjászületett iskolájához.


  Amikor az igazgató bevezette a nagy előadóba, Raquella hátrafordult a megemelt járdán, hogy megnézze magának a kiterjedt, sekély tavat.


  – A saját diákjaim éppen most alkalmazkodnak a Wallach IX-hez, ami sokkal kevésbé vendégszerető, mint a Rossak – jegyezte meg. – Az egy sérült világ, ami még mindig a Dzsihád végén lezajlott atomtámadásból lábadozik. De kitartunk, és a Nővérek erősek lesznek.


  – A kihívások fejlesztik azokat, akik túlélik őket – mondta Gilbertus. – Sok út vezet a tökéletességhez és a személyes kiteljesedéshez. És számtalan zsákutca.


  – Mindketten az emberiség fejlesztésén munkálkodunk, igazgató úr. Segítünk a fajunknak kihasználni a benne rejlő potenciált anélkül, hogy szükségtelenül támaszkodnánk a gépekre.


  Raquella a felhalmozott tenyésztési nyilvántartásokra gondolt, a generációk óta rögzített genetikai eshetőségekre. Mindez elegendő információval szolgált ahhoz, hogy az egész emberiség számára kijelölje az utat – ha megfelelően használják. Kellő iránymutatással a Nővérek néhány évezred alatt elérhetnék azt, ami a természetes folyamatoknak általában több millió évbe telne.


  A Nővérek titkos számítógépei milliárdnyi részletes mintát tartalmaztak, de a gépeket szétszerelték és elrejtették a Rossak dzsungelének mélyén, ahol a technológiaellenes fanatikusok soha nem találhatják meg őket. Amikor Raquella iskolája a Wallach IX-en megveti a lábát, visszaszerezheti a tiltott szerkezeteket, és újra használhatja majd azokat.


  Közben pedig Albans igazgató már befejezte tíz olyan Nővér kiképzését, akik Mentátokként szolgálnak majd. Az új Mentát nővérek memorizálni tudták a jó pár kötetet felölelő tenyésztési nyilvántartást, amelyet Raquella magával vitt a Rossakról a száműzetésbe, és saját maguk is elvégezhették a vérvonalak komplex kivetítését. Ez volt a legtöbb, amit a rend tehetett, amíg vissza nem kapják a számítógépeiket.


  – A nővéreid a legjobb tanítványaim közé tartoznak – jegyezte meg az igazgató. – Rendkívül éleselméjűek. Tarts velem! Már alig várják, hogy újra találkozhassanak a Főtisztelendő Anyával. Amint a proktorok befejezik náluk a sorozatos mentális teszteket, és amennyiben minden a várakozásaimnak megfelelően alakul, akkor máris magaddal viheted őket, mint frissen végzett Mentátokat.


  Raquella szinte beleszédült a megkönnyebbülésbe.


  – Annyi minden történt a nővéreinkkel, mióta idejöttek a Lampadasra. Segíteni fognak az iskolám újjáélesztésében.


  Tekintettel éltes korára, az újjáépítés reménytelenül óriási feladata különösen kimerítőnek bizonyult Raquella számára. Főtisztelendő Anyaként sejtszintig behatóan ismerte a saját testét. Biológiai adottságai elérték a határait, még ha a melanzs öregedésgátló hatása segített is neki. A Nővérek érdekében nem engedhette meg magának, hogy meghaljon… még nem. Túl sok forgott kockán. A legbölcsebb, legképzettebb rendtársait megölték Salvador Császár katonái, és Raquellának nem volt kinevezett utódja. Ha ő meghal, a Nővérek is vele halnak… és ő nem volt hajlandó hagyni, hogy ez megtörténjen.


  Hónapok óta csendben felhívásokat küldözgetett, felkutatta szétszóródott nővéreit, és visszahívta őket a Wallach IX-re – kivéve azokat az ortodoxokat, akik Doroteával tartottak, hogy a Császár szolgálatába álljanak. Szerencsére Salvador nem tiltotta meg Raquellának, hogy máshol új iskolát alapítson. Talán azért, mert nem érdekelte a dolog, vagy talán Dorotea tanácsolta neki, hogy legyen toleráns. A Főtisztelendő Anya remélte, hogy az unokája legalább ennyi hűséget és együttérzést még megőrzött magában. Ennek ellenére igyekezett nem túlságosan felhívni a figyelmet az új iskolájára…


  Az igazgatóval együtt megérkeztek az egyik gyakorlóterembe, aminek plázból készült vastag padlója és falai az iskolaépület alatt kivájt mély csatornára nyújtottak kilátást. A csatornát zavaros víz és durva mocsári fű töltötte meg. Negyven diák ült a terem szélén fejhallgatóval, és azokat az ijesztő lényeket bámulták, amelyek nehézkesen cammogtak a lenti csatornában, és puffanva mentek neki az üvegnek.


  – Ez a mentális vesszőfutás az egyik záróvizsgánk – magyarázta az igazgató. – Azok a veszedelmes lények folyamatos vizuális és auditív zavaró tényezők, és külön-külön kiadott hangjaik a fejhallgatókon keresztül felerősítve kakofóniává válnak. Páncélos búvárok terelik az állatokat, és hergelik őket. Minden tőlünk telhetőt megteszünk, hogy megzavarjuk a diákjaink kényes, precíz mentális folyamatait… és nekik mégis hibátlanul kell teljesíteniük.


  Raquella úgy vélte, hogy biztosan léteznek egyszerűbb módszerek is a diákok figyelmének elterelésére, ám a félelmetes látvány is hatékonynak tűnt. A hallgatók erősen koncentráltak, miközben a szájuk mozgott, és halkan dünnyögtek.


  – Egy szájról olvasó készülékbe beszélnek – mondta Gilbertus –, és hosszú listákat sorolnak fel arról, amit megtanultak, miközben bonyolult kivetítéseket készítenek. Ez a módszer a memorizálás és a szövegértés, valamint a történelmi áttekintés tesztelésére szolgál. A Mentátok feladata nem csupán a memorizálás, hanem a holisztikus elemzés is. Az újoncaid a legjobb tanítványaim közé tartoznak, különösen Fielle Vinona.


  Raquella már látta is Fielle-t, a testes fiatal nőt, aki egy szörnyű, éles fogú lényre koncentrált a mocsárban, miközben a leckét mondta fel. Az őskori hüllő úszva lódult meg, és alig egy tenyérnyire csapódott Fielle húsos arcától a pláznak. Az akadály miatt felbőszült lény eltávolodott, és megtámadott egy másik állatot, amelyet szét is tépett. Fielle össze sem rezzent. Raquella érezte, hogy büszkeség önti el.


  A tanoncok között meglepetten ismerte fel a szőke Anna Corrinót. A fiatal lány annyira a feladatára összpontosított, hogy nem vette észre a Főtisztelendő Anyát.


  – Sikerült valami eredményt elérned a Császár húgával? – kérdezte az igazgatót.


  – Igen tehetséges tanonc, bár a társas készségei hagynak némi kívánnivalót maguk után – felelte Gilbertus. – Megteszünk érte mindent, amit tudunk.


  


  


  Másnap Albans igazgató ígéretéhez híven átadta a tíz nővérnek a diplomáját. Minden vizsgán sikeresen átmentek, néhányan a többi Mentát-diák zöménél is kiemelkedőbb eredményeket értek el, közülük pedig Fielle nővér volt a legkiválóbb. Fielle magabiztosan viselte ezt a terhet; inkább bájos, mint csinos nő volt, erős állú, éber barna szempárral és rövid, fekete hajjal.


  Szerényen és visszafogottan viselkedett, de Raquella tudta, hogy mélyen gyökerező ambíciókat dédelget. Úgy döntött, hogy Főtisztelendő Anyaként ápolni és irányítani fogja ezeket az ambíciókat, támogatja Fielle erejét és hűségét a Nővérek javára. Miután elvesztette legkiválóbb tanítványát, Valya Harkonnent, valamint saját unokáját, Doroteát és ortodox társait, akiket a császári udvar magához csábított, Raquellának újjá kellett építenie rendjének szilárd alapjait.


  Erősen remélte, hogy beforraszthatja a Nővérek között kialakult szakadást, aminek köszönhetően a Wallach IX és a Salusan frakciói együttműködhetnek, de érezte, hogy fogytán az ideje. Már így is jóval tovább élt, mint egy átlagember, és minden eddiginél fontosabb volt, hogy kiválassza az utódját.


  Raquella elrejtette nyugtalan gondolatait, miközben összeszedte új Mentát nővéreit, és örömmel vitte őket a Wallach IX-re. Amikor felszálltak a VenHold űrsiklóra, érezte izgalmukat, és hogy örülnek, amiért az új iskolába mehetnek.


  Ám miközben a helyére tartott, óvatosan a hosszú és kanyargós térhajlításos út miatt, Raquellára hirtelen szédülés tört rá. A térde megrogyott, de elkapta az ülése támláját. Nagy erőfeszítés és önuralom árán sikerült állva maradnia.


  Halkan, mintha messziről érkezne, aggódó hangot hallott a közeléből, és érezte, hogy valaki erősen, segítőkészen megragadja a karját.


  – Főtisztelendő Anya! – Fielle a legközelebbi ülésbe nyomta. – Hogyan segíthetek?


  Raquella nem válaszolt. Minden mentális erejét arra kellett összpontosítania, hogy kapjon levegőt, és testének belső működésére koncentrálhasson. Érezte, hogy Fielle-ből csak úgy árad az erő. Érezte, hogy az új Mentát nővér rendes és tehetséges, de túl fiatal és tapasztalatlan ahhoz, hogy vezesse a Nővérek közösségét. És még nem is volt Tisztelendő Anya.


  Viszont többi rendtársa is túl fiatal és tapasztalatlan volt. Elvesztette legjobb jelöltjeit. Ha itt és most meghal, fogalma sem volt, ki venné át a rend vezetését. Talán a Nővérek egyszerűen csak szertefoszlanának. Ezt nem engedhette meg!


  Fielle hangjától kísérve Raquella mélyen magába nézett, és elemezte, mi a baj a testével. Meg kellett oldania ezt a problémát, még ha emberfeletti erőfeszítést is igényelt. Észrevette, hogy belső kémiai egyensúlya egyre romlik, és a szervezetéből fontos enzimek és hormonok hiányoznak. A belső megoldást keresve eszébe jutott egy réges-régi válság, amikor Ticia Cenva varázslónő megpróbálta megölni, és ő úgy módosította testének kémiai összetételét, hogy semlegesítse a mérget. Azzal, hogy legyőzte ezt a súlyos veszélyt, Raquella meglelte a kulcsot ahhoz, hogy Tisztelendő Anyává váljon.


  Behunyta a szemét, és hátradőlt a kemény ülésen.


  – Csak egy pillanatra van szükségem. Muszáj… koncentrálnom.


  Raquella tudata mélyre merült, elképzelte teste belső működését, és ezt a sejtszintű tervrajzot élénk színű képként vetítette ki csukott szemhéjára. Nagy levegőt vett, minden apró részletet megfigyelt, és elkezdett különféle változtatásokat végrehajtani, hogy helyreállítsa anyagcseréjének egyensúlyát, fokozza az agyába áramló oxigén mennyiségét, és kombinálja az elemeket a szükséges enzimek és ingerületátvivő anyagok előállításához.


  Mindeközben a háttérben továbbra is hallotta Fielle halk, ám egyre aggodalmasabb hangját, valamint a benne lévő Más Emlékek külön karattyolását. A múltbeli életek révén Raquella számtalan generáció leforgása alatt felfoghatatlanul sokszor tapasztalta meg a halált, de még nem állt készen arra, hogy csatlakozzon a szellemhangokhoz… még nem. Mindent meg kellett tennie, hogy életben maradjon – nem azért, mert félt a haláltól, hanem mert féltette a Nővéreket.


  Fielle hangja elhalkult, mintha egy mély üregbe veszne, majd pillanatról pillanatra egyre erősebb lett. Amikor Raquella kinyitotta a szemét, látta, hogy a fiatalabb nő ott áll mellette, míg a többi kilenc Mentát nővér aggódva gyűlik köréjük. Utat engedtek, amikor egy Mentát-orvos kis dobozával a kezében felsietett az űrsikló fedélzetére, ám a Főtisztelendő Anya elhessegette.


  – Teljesen jól vagyok. Már elvégeztem a saját belső elemzésemet, köszönöm. – Körbenézett a siklóban, ami majd felviszi őket a bolygó körüli pályára. – Fontos munka vár rám a Nővérek érdekében. A menetrend szerint kell indulnunk.


  Az orvos megrovó pillantást vetett rá, de aztán visszavonult a folyosón. Raquella rámosolygott a többi nővérre, a fejében azonban továbbra is sürgető lármát hallott. Nem szabad késlekednem! Túl kevés időm maradt, és annyi még a tennivalóm, mielőtt meghalok!


  Egy vezetőnek nagy gondot kell fordítania legközelebbi tanácsadói kiválasztására. A rossz döntés katasztrofális, sőt, végzetes is lehet.

  I. FAYKAN CORRINO CSÁSZÁR ULBERTO pénzügyminiszter kivégzéséről


  Roderick Corrino hercegnek számtalan lehetősége adódott arra, hogy elvegye a trónt a testvérétől. Salvador gyarlóságai nyilvánvalóak voltak, és Rodericknek sem volt kétsége afelől, hogy ő jobb uralkodója lehetne az Impériumnak.


  Ennek ellenére még csak megfontolni sem volt hajlandó ezeket az elképzeléseket, és másokat is lebeszélt arról, hogy ilyen sértő javaslattal éljenek felé. A bátyja volt a törvényes Császár, és ifjabb Corrinót a családjához kötő hűsége, valamint erős erkölcsi tartása minden személyes becsvágyát legyűrte. Roderick inkább annak szentelte magát, hogy segítse Salvadort jobb uralkodóvá válni és átsegíteni őt a kormányzás veszélyes vizein. Ő így tudta a legjobban szolgálni az Impériumot. Az egyetlen módon.


  Sajnos azonban Salvador nem mindig hallgatott az öccse tanácsaira.


  Roderick egyik legnagyobb aggályát az jelentette, hogy a bátyja nem kívánta eltávolítani a tehetetlen és becstelen tiszteket a Császári Fegyveres Erőktől; a Császár a többnyire protokolláris tisztségeket a jelentkezők nemesi kapcsolatai vagy az általuk felajánlott ajándékok alapján töltötte be, nem pedig a katonai képességeiket véve figyelembe. A gondolkodó gépek legyőzése óta eltelt évtizedek alatt az egykor hatalmas emberi hadsereg lassú és széttagolt lett. Roderick helytelenítette, ahogyan a Landsraad családjai saját fontosságuk miatt perlekedtek, most, hogy már nem létezett olyan hatalmas ellenség, amely elterelte volna a figyelmüket személyes ambícióikról.


  Egy héttel ezelőtt a Corrino testvéreknek bemutatták a fővároson kívüli elterülő zimiai erődöt. Odmo Saxby vezénylő tábornok szervezte és vezette a szemlét, ami olyan ostoba túlzott magabiztosságot sugárzott, melyet mindenki láthatott, akinek volt szeme – kivéve a jelek szerint Salvadort.


  A nagy létszámú helyőrségnél nem sok figyelmet fordítottak a részletekre: az épületek és a berendezések esetében elhanyagolták a karbantartást, és az ápolatlan katonák rendezetlen alakzatokban vonultak fel. Saxby gyakorta hadonászott a karjával, amikor lelkesedett valamiért, és a felsorakozott katonák előtt kínosan babrálta a díszkardját. A viselkedése nevetség tárgyává tenné, ha nem töltene be ilyen fontos pozíciót, és Roderick el tudta képzelni, hogyan gúnyolódnak rajta egymás között a serege tagjai.


  A pártfogás és a politikai befolyás kedvéért Salvador hagyta, hogy az egykor büszke haderő komoly károkat szenvedjen el. A katonák harci kedve nyilvánvalóan alacsony volt, Roderick pedig hallott pletykákat arról, hogy egyes tisztek pénzt sikkasztanak a saját céljaikra. De a Császár mindebben nem látott semmi aggasztót…


  Roderick mindennap szánt egy kis időt arra, hogy felkészítse Salvadort a napirendre. Ma reggel, mielőtt kinyitották volna a hatalmas fogadóterem ajtaját, Roderick herceg odaállt bátyja zöld kristálytrónja elé. Egyedül tartózkodtak a teremben, de ő már hallotta, hogy a látogatók gyülekeznek a csukott főbejárat előtt. Az eligazítást azonban nem siette el.


  Az álló Roderick szinte szemmagasságban volt a magas trónján ülő Salvadorral. A Császár éppen egy csipetnyi melanzsot vett a szájába kicsi, drágaköves dobozából. Folyton képzeletbeli betegségek miatt aggódott, és szentül hitte, hogy a fűszer gyakori fogyasztása javítja az egészségét. Roderick figyelmeztette, hogy a melanzs függőséget is okoz, szavai azonban süket fülekre találtak. De legalább a fűszer fokozta testvére figyelmét, ami jót tett neki.


  – Ez a viszály súlyos károkat okoz az Impérium egész területén a kereskedelemben – mondta higgadtan Roderick. – Sok világ csatlakozott Manford Torondo technológiaellenes esküjéhez, és megtorlásul egyetlen VenHold hajó sem fogja kiszolgálni őket.


  Salvador ismét bekapott egy csipetnyi fűszert.


  – A melanzsszállítások folytatódnak?


  – Az Arrakis technikai értelemben császári ellenőrzés alatt áll, és az Egyesített Merkantil Arrakisvárosban rendezte be a főhadiszállását. Bár a sivataglakók a maguk módján fanatikusok, nem gondolom, hogy az a bolygó Torondo vezető befolyása alá kerülne. Még ha a VenHold nem is szállít majd fűszert egyetlen butlerista világra sem, a szállítmányok hozzánk zavartalanul fognak érkezni.


  – Ez legalább megnyugtató. – Salvador hátradőlt a trónján. – Ha a butlerista bolygókat átfogó embargó sújtja, az talán gyengíti a mozgalmat. Nem tetszik, hogy Manford ennyire fontosnak tartja magát.


  Roderick nem akarta, hogy a testvére túlságosan megnyugodjon.


  – A butleristáknak kisebb, rivális térhajlító vállalatokon keresztül sikerül ellátmányt szerezniük. Viszont csak a Venport Holding rendelkezik tökéletes biztonsági mutatókkal.


  – Ezért olyan arrogáns Josef Venport. Azt hiszi, hogy a navigátorainak köszönhetően nincs más lehetőségünk az űrutazásra! – horkant fel Salvador dühösen.


  – A hadseregünk valóban a VenHold hajóit használja a legtöbb csapatszállításhoz, bár képesek vagyunk önállóan is repülni. Venport directeur lehet, hogy nehéz eset, de könnyebben boldogulok vele, mint Manford Torondóval.


  Salvador nyugtalanul ficergett a trónján.


  – Soha nem szerettem az űrutazást… A térhajlítás túl kockázatos. Ez az én palotám. Mások nyugodtan eljöhetnek hozzám látogatóba, és vállalhatják az utazás kockázatát. Ha nem értenek egyet Venport politikájával, használják az EsconTrant, a Nalgan Szállítmányozást vagy az Égi Szállítmányozást.


  – Az Égi Szállítmányozás már egy éve megszűnt, a VenHold felvásárolta. – Roderick átadott egy dokumentumot a bátyjának. – Sokkal aggasztóbb azonban, hogy egyre több bizonyíték utal arra, hogy a kisebb vállalatok veszteségaránya sokkal rosszabb, mint amit hivatalosan jelentettek. A VenHold riválisai titkolják magas baleseti arányaikat.


  Salvador átfutotta a feljegyzést.


  – Annyi jelentés, annyi irat! – Unottan felpillantott, mintha más szórakozásaihoz akarna visszatérni.


  Roderick nem hagyta, hogy elterelődjön a figyelme. Közelebb lépett a trónhoz, hogy végigvegye fivérével a számokat.


  – Mint láthatod, a VenHold embargója súlyos károkat okozott az Impérium egész területén a kereskedelemben, amely így hatással van az adó- és vámbevételeinkre. A VenHold még azokat a világokat is elkerüli, amelyek semlegesként tekintenek magukra. Josef Venport és Manford Torondo egymással versengő hűségnyilatkozatot követelnek. Senkinek nem engedélyezik a semlegességet.


  – A rivális űrutazó cégek jobban tennék, ha megtanulnák, hogyan lehet navigátorokat létrehozni – közölte Salvador. – Az jót tenne a versenynek.


  – Csakhogy ezt a tudást hét lakat alatt őrzik. Titkos tanácsadóink folyamatosan próbálnak információt szerezni arról, hogyan alakítják át az embereket navigátorokká, de a VenHold biztonsági rendszere kifogástalan, és olyan védelmi rétegekkel rendelkezik, amelyeket nem tudunk áttörni.


  – Akkor vegyünk fel más tanácsadókat!


  Roderick felsóhajtott.


  – Salvador, te választottad ki az összes tanácsadót. Soha nem fognak vitába szállni veled semmilyen fontos kérdésben, és nem mondanak olyat, amit nem akarsz hallani.


  A Császár melegen a testvérére mosolygott.


  – És te okosabb vagy mindannyiuknál, öcsém.


  Roderick lenyelte a büszkeségét.


  – Talán okosabb nem vagyok, de hűséges igen. Továbbra is mindent megteszek, hogy segítsek megértetni veled az általad uralt Impérium bonyolultságát.


  A Császár kuncogott.


  – Én pedig elég okos vagyok ahhoz, hogy az iratok és a szerződések intézését rád bízzam.


  Roderick magában hálát rebegett azért, hogy Salvador legalább ezt megtette.


  A Császár szeme mostanra éberen ragyogott, ahogy a fűszer hatni kezdett – Roderick észrevette, hogy az elfogyasztott mennyiség hatására egy kis kék árnyalat máris megjelent benne.


  – Ha növelhetném a fizetésedet, Roderick, megtenném. Ha magasabb rangra emelhetnélek, mint amit most viselsz, azt is megtenném. Az egész Impérium tudja, milyen fontos vagy a trónom számára. Nyíltan elismerem, hogy a te elkötelezett, bölcs segítséged nélkül nem tudnék hatalmon maradni. – Előredőlt, és megrázta a fejét. – Elvesztettem a türelmemet a számtalan vitával, megállapodással és kötelezettséggel kapcsolatban. Nem tudom mindet nyomon követni, és nem lenne igazságos, ha ezt a munkát a te válladra raknám. Szükségem van egy saját Mentátra, aki segít emlékezni a dolgokra. Sok nemesi háznál szolgálnak már. Nekem is kellene egy Mentát.


  Roderick hónapokkal ezelőtt ugyanezt javasolta, de Salvador ezt már biztosan elfelejtette.


  – Bölcs döntés, uram. Azonnal hívok egyet.


  Salvador a még mindig csukott ajtóra nézett, és fáradtan intett a kezével.


  – Gondolom, el kell intéznünk a mai teendőket. Essünk túl rajta!


  


  


  A következő három órában kisebb gondoktól gyötört kisnemesek unalmas felvonulása zajlott. Roderick utasítására Dorotea Tisztelendő Anya a trón egyik oldalán állt, és ösztönös képességeit felhasználva tanulmányozta az egyes látogatók érzelmi árnyalatait. Kivételes tehetséget mutatott az igazság és a hazugság megkülönböztetésében, és most már Salvador is elismerte, hogy bölcs döntés volt Doroteát és száz gondosan kiválasztott ortodox nővért befogadni a palotába. Bár nem mindannyian voltak Igazmondók, sokféleképpen a hasznukat tudták venni.


  A gömbölyded udvari kamarás bejelentette a Péléről, Tabrina Császárné szülőbolygójáról érkező látogatót. Bár Tabrina Salvador felesége volt, kapcsolatukat nem lehetett szívélyesnek nevezni, és a Császár ellenszenve kiterjedt a nő családjára, a Péle-házra is. Vagyonuk segítette őt, hogy megtartsa a trónt a Jules Corrino Császár halála utáni viharos első években, de már nem volt rájuk szüksége.


  A trónhoz közeledő idegen furcsán festett. Blanton Davido átlagos magasságúra nőtt, bár lába és karja szembetűnően rövidebbnek látszott a kelleténél. Ennek dacára kecsesen mozgott, és meghajolt a Császár előtt.


  – Mint a bányavállalat igazgatója, én felügyelem a Péle-ház legfontosabb műveleteit. – Davido egy narancssárga drágakövet húzott elő zubbonya zsebéből. – Amikor egy bányász elhozta nekünk ezt a gyönyörű drágakövet, tudtam, hogy ez csak a Császárhoz méltó. Engedje meg, hogy ezt átadjam, természetesen a kellő alázattal.


  Mivel minden látogatót átvizsgáltak fegyverek után kutatva, Salvador megengedte a férfinak, hogy a drágakövet a trón lábánál az emelvényre helyezze. Davido ezután engedélyt kért a Császártól, hogy a Péle-ház kibővíthesse bányászati tevékenységét egy további bolygórendszerre.


  Tehát ez több egy ajándéknál – gondolta Roderick.


  A kérelem indoklásaként Davido összefoglalta a korábbi termelési szinteket, és számadatokat nyújtott be a várható jövőbeli bevételekről, amelyekre vonatoznának a császári adók.


  Dorotea odahajolt Roderickhez.


  – Zavaró hamisságot érzékelek ebben az emberben, uram. A Péle a termelési szintekről kevesebbet jelent, hogy elkerülje a jelentős adóterheket. És nem ő az egyetlen ebben az ármányban. Bizonyos, hogy Péle nagyúr a cinkosa.


  Roderick megdöbbenve nézett rá.


  – Ez súlyos vád a Császárné apja ellen. Biztos vagy benne?


  – Biztos vagyok benne.


  – És Tabrina Császárnének tudomása van erről?


  – Nem tudom, de néhány kérdéssel könnyen kideríthetnénk.


  Roderick utasította a bányavállalat vezetőjét, hogy lépjen hátrébb a tróntól.


  – Várj a Császár parancsára! – Salvadort szemmel láthatóan bosszantotta a közbeszólás, de figyelt, miközben az öccse a fülébe súgta Dorotea gyanúját. – A vád kényes jellege miatt az lenne a legjobb, ha közölnéd Davidóval, hogy kérését további vizsgálódásnak kell alávetni, mielőtt döntést hoznál.


  A Császár azonban finoman félretolta a fivérét.


  – Nem, ezt most azonnal elintézem – jelentette ki dühtől elvörösödve. – Blanton Davido, értesüléseim szerint a Péle-ház meghamisította a termelési nyilvántartást, hogy így csökkentse a császári adókat. És te is részese vagy ennek a csalásnak.


  A bányavállalat vezetőjének szemében félelem villant, amit felháborodással igyekezett leplezni.


  – Ez nem igaz, uram! Semmilyen csalásban nincs részem.


  – Akkor kinek van?


  Davidót megdöbbentette, hogy ez az értesülés napvilágra került, viszont nem volt biztos benne, hogy a Császár mennyit tud. Mivel sokan ismerték Salvador kemény kihallgatóit, a Suk Orvosi Iskola különleges, Szike névre hallgató részlegét, ez további okot adott a férfinak a félelemre.


  Dorotea nem tett megjegyzést, miközben nézte, ahogy a bányavállalat vezetője egyik lábáról a másikra áll. Végül a Péle képviselője így szólt:


  – Felséges uram, lehet, hogy néhány szállítmánynál alacsonyabb értékeket állapítottunk meg, de azonnal intézkedtem a feltárt hibák kijavításáról. Alapos belső vizsgálat után megállapítottuk, hogy ezek tényleg véletlen hibák voltak. Természetesen minden hiányt pótolni fogunk… kamatostul.


  – És büntetésekkel. – Salvador komoran mosolygott. – Milyen kényelmes is a Péle-háznak, hogy a véletlen hibák alacsonyabb adókhoz vezetnek! Mit szólsz hozzá, öcsém? Teljesítsük egy ilyen hanyag üzletember kérését?


  Rodericket ez egyszer lenyűgözte a Császár határozottsága. Mielőtt válaszolhatott volna, Dorotea ismét a fülébe súgott.


  – A csalás sokkal nagyobb, mint azt Davido beismeri. Nézd, hogy izzad a trón előtt, mint ráng a szemhéja, a pupillája kitágul, nézd, milyen szögben tartja a nyakát! Mindez árulkodó jel.


  És ez így is volt; a férfi széles homlokát ellepte az izzadság, sötét szeme pedig üvegessé vált, mintha máris elképzelné, hogy a Szike egyik tagja faggatja.


  Roderick erre azt felelte a bátyjának:


  – Mielőtt bármiben megállapodnánk, többet kell megtudnunk ezekről a jelentett hibaarányokról, és meg kell néznünk, mennyire kiterjedtek.


  Salvador Császár az öklével a trónra csapott, miközben Davidóra meredt.


  – Őrizetbe veszünk, amíg a teljes igazság ki nem derül.


  Rettegés torzította el a férfi vonásait. Amikor az őrök a karjánál fogva megragadták, könyörgő pillantást vetett a Császárra, majd a fejével az emelvényre tett nagy, narancssárga drágakő felé fordult. Nyilvánvalóan azt kívánta, bárcsak soha ne jött volna ide.


  


  


  Másnap kora reggel Quemada főinkvizítor, a Császár Szikéjének vezetője végzett a munkájával, és elküldte a kihallgatás hivatalos jegyzőkönyvét egy kézzel írt jegyzet kíséretében, melyen ez állt:


  „Felséges uram, sajnálattal kell közölnöm, hogy a kihallgatott személy fájdalomküszöbe rendkívül alacsony volt. Reméltem, hogy alaposabban kihallgathatom, de a szíve felmondta a szolgálatot. Őszintén elnézést kérek e kudarcért.”


  Salvador csalódott volt, Roderick viszont rámutatott, hogy még a felületes kihallgatás is több mint elegendő ahhoz, hogy a Péle-házat elítéljék. Délelőtt a két fivér találkozott Tabrina Császárnéval.


  A Császárné uralkodói tartásban állt Salvador díszes irodájának ajtajában, fejét felszegve, sötét, mandulavágású szeméből villámokat lövellt a férjére.


  – Miféle méltatlanságot követtél el a családom képviselője ellen? Nem volt okod letartóztatni Davido urat, akinek esélye sem volt védekezni!


  – Lehetősége volt részletesen válaszolni a kérdésekre – közölte erre Roderick. – A Quemadával folytatott beszélgetése rövid volt ugyan, de eredményes.


  Tabrina szeme elkerekedett.


  – Megkínoztátok őt? Követelem, hogy láthassam! Azonnal!


  Roderick félrenézett.


  – Sajnos a bűntudata túlságosan megterhelte a szívét, és ezt nem élte túl.


  A Császárné megdöbbent a hír hallatán, de Salvador meglobogtatta a vallomány leiratát.


  – Szeretnéd látni, mit mond az apádról?


  – Nem akarok hazugságokat olvasni a családomról. Egyértelmű, hogy ezek valamilyen okból koholt vádak. És mégis, mi ez az ok, kedves férjem? Hogy a Corrino-ház lefoglalhassa a Péle-ház vagyonát?


  Roderick közbeszólt, hogy megnyugtassa a nőt.


  – Minden tiszteletem mellett, Tabrina Császárné, itt a becsületről van szó. Császárunk alattvalói őszinteségére épít… különösen egy olyan magas rangú család őszinteségére, mint a tiéd. A trón ellen elkövetett csalás súlyos felségárulás.


  Salvador átfutotta a leiratot, mintha olyasmit keresne, ami korábban elkerülte a figyelmét.


  – Örülj neki, kedvesem, hogy Quemada nem talált bizonyítékot arra, hogy személyesen te is részt vettél ebben a csalásban – jegyezte meg. – Az, hogy feleségül vettelek, az üzleti szempontból szükséges döntés volt, mivel a Péle-ház vagyona segített megtartani a trónomat. De ez a csalás nem maradhat büntetlenül. A családod vagyonának jelentős részét követelem kártérítésként, mielőtt fontolóra venném, hogy megbocsátok nekik.


  – Ehhez először bizonyítékra lesz szükséged! – felelte Tabrina.


  A Császár olyan mosolyt villantott rá, amitől Roderick ereiben megfagyott a vér.


  – Van elég bizonyítékunk, de ha ez neked nem elegendő, akkor a családod minden tagját egyenként behívatom, hogy a Szike kihallgatói kikérdezzék őket. – Vállat vont. – Vagy egyszerűen csak kifizetik a büntetést.


  Míg az állatok vadászat vagy túlélés céljából álcázzák magukat, az emberi tevékenységekben megfigyelt megtévesztések szélsőséges mértéket öltenek.

  ERASMUS: Az utolsó napokról szóló laboratóriumi naplók


  Dorotea egyszerre csodálta és félte a főinkvizítort, és nem szívesen ismerte el, hogy sok bennük a közös. Mindketten kivételes képességgel tudták elválasztani az igazságot a hazugságtól, „az ocsút a búzától”, ahogy Quemada szerette mondogatni. De a módszereik radikálisan eltértek egymástól. A Tisztelendő Anya alapos megfigyelés révén ismerte fel az igazságot, míg a gyakorlott kínzómester a Suk Iskola Szike Akadémiáján tanult fájdalomokozó taktikákat alkalmazta.


  Quemada most a palotán kívül, a füvön álldogált mellette, és mintha a puszta jelenléte is kiszívta volna a meleget a levegőből. A magas, fekete hajú férfi furcsa karizmával, egy ragadozó vonzerejével bírt. Tekintete, amivel Doroteát figyelte, olyan éles volt, akár a sólyom karma. A Tisztelendő Anya éppen ortodox nővéreinek tartott Igazmondás-gyakorlatot, és közben eltűnődött, vajon Salvador küldte-e a férfit, hogy szemmel tartsa őket.


  A Rossakon elkövetett mészárlás elrendelésével a Császár megpróbálta kiirtani a Nővérek iskoláját, tekintet nélkül arra, hogy melyik nő hűséges, és melyik támogatja titokban a tiltott számítógépek használatát. Nem volt türelme elválasztani a búzát az ocsútól, de Dorotea meggyőzte őt saját hasznosságáról. Híveinek – és a Nővérek magjának – a túléléséhez az kellett, hogy ne valljon kudarcot. Igazmondó képességük révén Dorotea és társai kezdték bebizonyítani, mennyit is érnek, neki ennek ellenére szüntelenül ébernek kellett lennie.


  És most a főinkvizítor figyelte őket.


  Egy távoli világon a legyőzött Raquella Főtisztelendő Anya szomorú, szánalmas erőfeszítéssel próbálta összegyűjteni szétszórt nővéreit. Még a Császár is elvesztette irántuk az érdeklődését.


  Doroteának viszont már száz társa volt, és igazságérzéke segíteni fog neki abban, hogy új jelölteket válasszon ki. Amikor rátalál egy megfelelő képességekkel bíró védencre, ő fogja felügyelni a kiképzését, majd miután felkészítették, lehetőséget ad neki, hogy bevegye a rossaki szert. Ha a jelölt túléli, Tisztelendő Anya lesz belőle. Dorotea új, erős rendet épített a nővéreivel, amely olyan lesz, mint az öreg tuskó gyökereiből sarjadó, életteli fa.


  Ehhez azonban először a Császár teljes bizalmát kellett elnyernie.


  A mai gyakorlásra Dorotea nyolc nővért hozott magával, akiket arra tanítottak, hogy belső megfigyelőképességüket felhasználva megkülönböztessék az igazságot a hazugságtól. Esther-Cano nővér vezette a gyakorlatokat. Mint az egyik utolsó, Rossakon született, tisztavérű varázslónő, aki életben maradt, kivételes hazugságfelismerő készségekkel bírt.


  Esther-Cano átkutatta a császári börtönöket, és a Salusa Secundus leghírhedtebb hazudozói közül kiválasztott hatot – sikkasztókat, csalókat, szélhámosokat. Egy csapat őr kísérte őket ki a fogságból, majd üzleti vagy alkalmi öltözéket adtak rájuk, hogy azután egy csoport önkéntes hétköznapi polgárral keverjék össze őket. Mindannyian bizonyos utasításokat kaptak, miközben az őrök éberen figyelték őket. A tizenkét alany a gyepre kihordott székeken ült, és elmesélte állítólag igaz élettörténetét. Néhányan igazat mondtak, mások hazudtak.

